text:
Aba babyeyi batangaje ibi kuri uyu wa Gatatu, tariki 20 Nyakanga 2016 ubwo bitabiraga amarushanwa yo gusoma y’abana biga mu mashuri abanza yateguwe n’umuryango KAM Printers ukorera mu Karere k’Ibiyaga Bigari.
Bavuze ko bishimiye amarushanwa kuko atuma abana bakunda gusoma no kuvugira mu ruhame ariko bagasaba ko amasomero yigenga atari ay’ibigo by’amashuri yakongerwa mu mujyi wa Gisenyi kuko akiri make.
Kanyankore Nadia ufite umwana wiga muri Ecole Belge, ashima ko habonetse abantu bategura amarushanwa ku bana biga mu mashuri abanza kuko bitera ishyaka abana mu gusoma no kuvugira mu ruhame. Cyakora avuga ko hari ikibazo cyo kubona ibitabo hanze y’ishuri.
Yagize ati “Twabikunze ko abana bagaragaza ibyo bazi, ariko basomera ku mashuri gusa kandi umwana yagombye kubikomeza ageze no mu muryango. Turasaba ubuyobozi kudufasha gushyiraho amasomero hanze y’ishuri kugira ngo abana bakomeze umuco wo gusoma.”
Nakabonye Epiphany, umwe mu babyeyi b’abana barushanijwe, avuga ko guteza imbere umuco wo gusoma no kuvuga, bifasha abana kumenya indimi kandi bigatuma abana bamenya gutanga ibitekerezo no kuganira. Na we akavuga ko kutagira amasomero menshi mu Karere ka Rubavu ku bana ari ikibazo.
Kazungu Michael Malachie, umuyobozi w’umuryango KAM Printers wateguye amarushanwa, avuga ko babikoze kugira ngo bateze imbere umuco wo gusoma mu bana kuko batabyitabira.
Mu bigo 15 by’amashuri abanza mu Karere ka Rubavu byatumiwe, ibyashoboye kwitabira ni birindwi kandi abana biga mu bigo by’amashuri bya Leta ni bo batsinze neza mu gihe hari ababyeyi bazi ko ibigo byigenga ari byo byigisha neza.
Mu mujyi wa Gisenyi, habarirwa amasomero abiri arimo Vision Jeunesse Nouvelle na American Corner.


c: text/html

text:
“Ibyanditswe byera byose byahumetswe n’Imana kandi bigira umumaro wo kwigisha umuntu, no kumwemeza ibyaha bye no kumutunganya, no kumuhanira gukiranuka kugira ngo umuntu w’Imana abe ashyitse, afite ibimukwiriye byose ngo akore imirimo myiza yose.” (2 Timoteyo 3:16-17)
Hari ikintu abantu benshi bakunda gutekereza, kandi kitari ukuri. Bamwe batekereza ko gusoma Bibiliya ari iby’abapasitori, abayobozi, abigisha n’abandi bameze nk’abo. Batekereza ko bo bakwiye gusomerwa, (bona nubwo baba bazi gusoma) no kubwirwa n’abandi ibyo basomye, bo ntibabashe kwigira mo ngo bisomere. Ariko ndagira ngo dufatanye kuzirikana iki kintu, “ Bibiliya n’ayabantu bose”. Imana yaduhaye Bibiliya ibona ko ari ngombwa kugira ngo tuyisome, tuyige, kandi tuyumvire. Umunyazaburi yabivuze atya “Guhishurirwa amagambo yawe kuzana umucyo, Guha abaswa ubwenge.” (Zaburi 119:130).
Ni gute watangira kuvumbura ubutunzi buhishwe muri Bibiliya ku giti cyawe? Hari inama zimwe na zimwe naguha. Icyambere, somana Bibiliya ubwenge.
Shaka Bibiliya iri mu rurimi ushobora kumva neza, ariko yahinduwe mu buryo bwizewe. Soma Bibiliya ushaka kumva no kumenya ukuru ko mu Ijambo ry’Imana. Itegure gushyira mu bikorwa inama zose wungukira muriyo utarobanuye, (hari abantu bafata ingingo zimwe zo muri Bibiliya nk’aho zitabareba, bakabishyira ku bandi).
Soma Bibiliya usenga (fata umwanya wo gusenga mbere yo kuyibumbura usabe Mwuka w’Imana ku kuyobora no kukumvisha, no mu gihe usoma wicishe bugufi, na nyuma yo gusoma usenge kugira ngo ushobozwe gushyira mu bikorwa ibyo umaze gusoma).
Niba hari ingingo zimwe zo muri Bibiliya utumva, we kwirenganya kuba utabyumva ahubwo banza ugendere mu byo wumva kandi ubyumvire, hanyuma usabe mwuka w’Imana kukumvisha n’ibyo utumva.
Noneho, gena igihe cyo kwiga Bibiliya. We kugenda usimbagurika cyangwa ngo ujye usoma uko ubonye (hari abavuga ngo ndasoma aho ngeze), Shyiraho ingengabihe yo gusoma Bibiliya kandi uyubahirize.
Tangira kujya usoma igice cya Bibiliya buri munsi. Natanga igitekerezo ko watangirira ku bitabo bitubwira ibya Yesu (Uwo yariwe mbere, uwo yabaye we kubera twe, icyo yadukoreye, uko tugomba kukigira icyacu “Ku ducungura”). Itegure kandi kwitegereza Umukiza mu rugendo rwose yakoze rwo kuducungura ku geza ku musara (Uko yavutse, uko yakuze asuzugurwa kandi ari umwana w’Imana, uko yakubiswe, uko yabambwe, uko yahambwe n’uko yazutse, byose kubera twebwe).
Si byiza gusoma Bibiliya nk’usoma ikinyamakuru cyangwa ushaka kwimara amatsiko. Ku ikubitiro (mu gutangira) Soma bike mu gihe kimwe, ubisome witonze, kandi mbere yo kubisoma ubanze usabe Mwuka w’Imana kubikumvisha. Shyira mu bikorwa ibyo wasomye byose kandi ubiganire n’abandi.
Uko ugenda uyisoma niko uzajya urushaho kuyikunda. Uko uyikunda niko uzajya ugira umwete wo gusoma byinshi. Gira Bibiliya umugabane w’umubiza bwawe. Uyiteho kandi uyikunde. Umunyazaburi aragira ati “Ijambo ryawe ni itabaza ry’ibirenge byanjye, Ni umucyo umurikira inzira yanjye.” (Zaburi 119:105

robotstxt: allowed

filter: keep


text:
Ka- itangira iri zina irashimagiza. Andi mazina aturuka ku ijambo inkindi harimo nka Munyankindi, Nyirinkindi, Uwinkindi n’ayandi.
Ibisobanuro byimbitse
Nkindi ni izina rya kigabo rituruka ku ijambo inkindi, hari umugani ugira uti “Aho wambariye inkindi ntuhambarira inyoonga”.
Inkindi ni umwambaro ukoze mu ruhu rw’ingwe cyangwa urutoni, wambarwaga n’abakomeye barimo abatware n’abayobozi b’ingabo mu gihe cyo hambere nko mu ntambara cyangwa intore zikawukoresha mu birori.
Kankindi ni izina rirata ubwiza ariko bishingiye kuri se w’umwana. Kankindi rifite igisobanuro kimwe na Kambarangwe.
Ibi bisobanuro byatanzwe n’Inteko Nyarwanda y’Ururimi n’Umuco (RALC).


text:
Uwo mwashakanye arakubwiye ati “ntujya unyumva…” aho kumuha umwanya ngo akubwire uburyo utamwumva ahubwo utangiye kumwuka inabi , ibi bituma abantu bahora mu ntonganya.
Nubwo byaba bimeze bityo akanyamakuru Réveillez-vous kerekana ko kwirinda ayo makimbirane bishoboka. Kugira ngo ubigereho, ugomba kubanza gusobanukirwa impamvu hari ibintu by’ingenzi uwo mwashakanye avuga ariko ntubyumve nubwo waba wibwira ko wamuteze amatwi.
Ni iki gituma bamwe mu bashanye badatega amatwi bagenzi babo?
Kurangara no kunanirwa: Reka tuvuge ko abana barimo basakuza na televiziyo isakuza, kandi ukaba urimo utekereza ku kibazo wahuye na cyo ku kazi. Noneho uwo mwashakanye atangiye kukuvugisha, akubwira ko hari abantu bari bubasure kuri uwo mugoroba. Uhise wikiriza, uti “nta kibazo.” Ariko se koko ibyo akubwiye urabyumvise? Birashoboka ko utabyumvise.
Gufata ibintu uko bitari: Ibi ni ibintu biteje akaga abenshi bakunze kwita “gutekerereza umuntu.” Bibaho iyo uwo mwashakanye akubwiye ikintu ugahita wibwira ko hari ikindi cyihishe inyuma y’ibyo akubwiye, nyamara mu by’ukuri ari wowe ushobora kuba urimo ukabiriza ibintu.
Urugero: Reka tuvuge ko uwo mwashakanye akubwiye ati “iki cyumweru wamaze igihe kirekire ukora amasaha y’ikirenga.” Kubera ko wumvise ko arimo akunenga, uhise umubwira uti “si wowe ubitera se? Ngomba gukora amasaha y’ikirenga bitewe n’uko usesagura amafaranga.” Uwo mwashakanye arakubwiye ati “humura sinashakaga kuvuga ko ibyo ukora ari bibi.” Ahubwo nashakaga kugusaba ko twasohokana mu mpera z’icyumweru.
Wihutira gushaka umuti w’ikibazo: Umugore witwa Marcie wavuganye n’aka kanyamakuru dukesha iyi nkuru ati “hari igihe mba nshaka gusa kuvuga uko merewe, ariko Mike (umugabo we) agahita ambwira uko nakemura icyo kibazo. Nyamara jye si byo mba nshaka. Mba nifuza gusa ko amenya uko merewe.”
Urumva ikibazo Mike afite ari ikihe? Yihutira gushaka umuti w’ikibazo. Ibyo bizatuma atumva bimwe mu byo Marcie amubwira, cyangwa ntagire n’icyo yumva.
Icyo wakora ngo ubashe gutega amatwi uwo mwashakanye
Jya utega amatwi witonze: Ese iyo hari ikintu cy’ingenzi uwo mwashakanye ashaka kukubwira, uba witeguye kumutega amatwi? Ushobora kuba utabyiteguye. Ubwenge bwawe bushobora kuba buri ahandi. Niba ari uko bimeze, ntugashake kumwereka ko umuteze amatwi, kandi atari ko bimeze. Niba bishoboka, reka ibyo wakoraga maze umutege amatwi witonze, cyangwa se umusabe kwihangana gato kugeza igihe uri bube witeguye kumutega amatwi.
Kumvikana ni ipfundo ry'umunezero usasuye ku bashakanye
Jya ubanza utege amatwi, hanyuma ubone kugira icyo uvuga: Mu gihe uteze amatwi uwo mwashakanye, ujye wirinda kumuca mu ijambo cyangwa kumuvuguruza. Nawe uba uri bugire igihe cyo kuvuga. Icyo uba usabwa icyo gihe ni ukumutega amatwi gusa.
Jya ubaza ibibazo: Kubaza ibibazo bituma urushaho kumva ibyo uwo mwashakanye ashaka kuvuga.
Jya wibanda ku butumwa aho kwibanda ku magambo: Jya uzirikana icyo ashaka kuvuga binyuze ku bimenyetso by’umubiri, amaso n’ijwi akoresha. Uwo mwashakanye ashobora kukubwira ati “ni byiza,” nyamara ashaka kuvuga ngo “si byiza” bitewe n’uko abivuze. Ashobora kukubwira ati “nta na rimwe ujya umfasha,” nyamara ashaka kuvuga ngo “numva nsa n’aho nta gaciro mfite imbere yawe.”
Jya ugerageza gutahura icyo ashatse kuvuga nubwo yaba atari cyo avuze: Naho ubundi, wazasanga mukunda kujya impaka ku magambo yakoresheje, aho kwibanda ku cyo yashakaga kumvikanisha.
Ntukarambirwe kumutega amatwi: Ntukajye ugaragaza ko utamwitayeho cyangwa ngo wigendere, kabone n’iyo ibyo avuga byaba bitagushimishije. Jya wita ku byo uwo mwashakanye akubwira ubivanye ku mutima. Nubwo ibyo bisaba ko umuntu aba akuze mu rugero runaka, bizagira akamaro
Jya ugaragaza ko ushishikajwe by’ukuri n’ibyo avuga: Gutega amatwi umuntu nta kindi bisaba uretse urukundo. Iyo ushishikajwe by’ukuri n’ibyo uwo mwashakanye avuga, kumutega amatwi birizana kandi bigatuma murushaho kuganira nk’uko musanzwe muganira.


text:
Bikorimana Aloys na Uwamahoro Liliane bishimiye bikomeye umuhungu babyaye
Bikorimana Aloys na Uwamahoro Liliane, abaririmbyi ba Korali Jehovahjireh ya ULK,bari mu byishimo bikomeye ku bwo kwibaruka imfura yabo nyuma y’imyaka itanu bashakanye.
Mu kiganiro yagiranye na IGIHE, uyu mugabo usanzwe ayobora Korali Jehovahjireh ya ULK yavuze ko kugeza ubu atabona amagambo asobanura ibyishimo afite nyuma yo kwibaruka imfura ye yari amaze imyaka itanu ategereje.
Yagize ati “Sinabona uko nkubwira ibyishimo njye na madamu wanjye dufite, ubu natwe turi ababyeyi b’umwana w’umuhungu. Mbega ibintu ni byiza; ni ukuri Imana yatugiriye neza natwe turishimye, sinabona amagambo yo kubikubwiramo keretse ahari ureba mu mitima yacu.”
Uyu mwana yavutse ku wa Gatandatu tariki 2 Mutarama 2016.
Korali Jehovajireh aba bombi basanzwe baririmbamo yagaragaje ibyishimo itewe no gusubizwa kw’abanyamuryango bayo.
Mu butumwa yaboherereje ibinyujije ku rukuta rwayo rwa Facebook, yagize iti”Imana idakiranirwa ngo yibagirwe imirimo turayishimye, twe umuryango mugari wa ’Jehovahjireh Choir’, nyuma y’imyaka irenga 4 dutegereje ibyo Imana yavuganye natwe, ubu itanze umwana w’umuhungu ku muryango w’umuyobozi wacu Aloys na Liliane. Imana yacu yubahwe burundu. Halleluya. Mbega umwaka utangiye neza! Mudufashe kuyitambira ibitambo by’amashimwe.”
Bikorimana n’umugore we, bashima cyane ababaye hafi mu myaka itanu bari bamaze batarabona urubyaro.
Ati “Ntibyari byoroshye, ariko ndashima cyane inshuti, ababyeyi n’abavandimwe batubaye hafi bakaduhumuriza. Ndashima kandi by’umwihariko umuryango mugari wa korali Jehovahjireh, na korali Amahoro ya ADEPR Remera, batubaye hafi cyane. Imana ibahe umugisha.”
Korali Jehovajireh, ni iyo mu Itorero rya ADEPR, ikaba igizwe n’abanyeshuri bize n’abiga muri Kaminuza yigenga ya Kigali, ULK. Yamenyekanye cyane mu ndirimbo nka :Gumamo, Ingoma yawe, n’izindi zitandukanye.
Source: igihe.com


text:
Hari igihe umuntu agera mu bihe bikomeye akumva ko byacitse ndetse n’Imana itakimwitayeho, ariko se umuntu yabigenza gute kugira ngo adateshuka akava ku mana igihe ageze mu bihe nk’ibyo?
Umukozi w’Imana muri ubwo butumwa bw’amajwi, aragaragaza amagambo umwizera nyawe akwiriye kwatura igihe yumva ko byakomeye.
Yagize ati” biratangaje kumva umuntu ukorera Imana avuga ngo nakubiswe! Ese wowe ukorera Imana uvuze gutyo ubwo abatazi Imana bavuga iki?” yakomeje agaragaza ko Imana ariyo buhungiro umukiranutsi ahungiramo agakomera, mu yandi magambo kugira ngo udacika intege ugomba kwemera guhungira mu Mana igihe cyose kuko nuba mu Mana aribwo uzabasha kugira ibyiringiro bihamye.
Ijambo asaba umuntu wese ko yazirikana turisanga muri zaburi ya 28:8, haravuga ngo “Uwiteka ni imbaraga z’abantu be, Kandi ni igihome uwo yasīze ahungiramo agakira.Kiza ubwoko bwawe uhe umwandu wawe umugisha, Kandi ubaragire ujye ubaramira iteka ryose.”
Uwizera Imana wese agomba kwatura ko Imana ariyo buhungiro bwe akiriramo ibimugoye byose kandi agahora yatura amagambo y’ubutsinzi, uyu mukozi w’Imana avuga ko ufite ibyo byiringiro ko Uwiteka ariwe mbaraga ze, Imana izakomeza kumuramira ibihe byose kandi ntazakorwa n’Isoni. Asoza avuga ko umuntu asabwa kubaha Imana no gukora ibyo gukiranuka ibindi wabonaga ko biguteye ubwoba ikabikora neza.
Nibuka umunsi umwe hari mu gitondo, narimo ntunganya...
Umuhanzi mu ndirimbo zihimbaza Imana Simon Kabera...
Marayika w’Uwiteka aramubonekera aramubwira ati “Uwiteka...
Buri kintu cyose dukora kibyara imbuto kandi kigasigira...
Mu gihe hirya no hino ku isi abakristo bakomeje...


text:
ven.
02
sept.
2011
ISOMO RYA MBERE
Bashobora guhitamo rimwe muri aya masomo uko ari abiri:
Uhoraho avuze atya : 1Wowe Betelehemu Efurata, uri mutoya cyane mu miryango ya Yuda, ariko iwawe nzahavana ugomba gutegeka Israheli ; inkomoko ye ni iyo hambere, mu bihe bya kera cyane. 2Ni cyo gituma Uhoraho azabatererana kugeza igihe ugomba kubyara azabyarira, maze udusigisigi tw’abavandimwe be dusange Abayisraheli. 3We rero azemarara, aragire ubushyo bwe, abikesheje ububasha bw’Uhoraho n’ubuhangange bw’izina ry’Imana ye. Icyo gihe bazashinga imizi kuko azakomera, akanategeka kugera ku mpera z’isi. 4aNi we ubwe uzazana amahoro !
Bavanaimwe, 28tuzi ko byose bihira abakunda Imana, ari bo yihamagariye ku bwende bwayo. 29Abo yamenye kuva kera yanabageneye guhabwa isura y’Umwana wayo, ngo abe umuvukambere mu bavandimwe benshi. 30Abo yabigeneye kandi, abo ngabo yarabahamagaye ; abo yahamagaye kandi, abo ngabo yabahaye kuba intungane ; abo yahaye kuba intungane, abo ngabo yanabahaye ikuzo.
INDIRIMBO (Izayi 61, 10abcd, 11 ; 62, 1, 2, 3)
Inyik/ Ndasabagizwa n’ibyishimo mu Mana, Umwami wanjye.
Ndasabagizwa n’ibyishimo muri Uhoraho,
umutima wanjye uhimbajwe n’Imana yanjye,
kuko yanyambitse umwambaro w’umukiro,
akansesuraho umwitero w’ubutungane.
Uko ubutaka bumeza imbuto zabwo,
n’ubusitani bugakuza icyo bwabibwemo,
ni na ko Uhoraho azameza ubutungane n’ibisingizo,
imbere y’amahanga yose.
Sinzigera ntererana Siyoni,
sinzareka guhihibikanira Yeruzalemu,
kugeza ubwo ubutungane bwayo butangaje nk’icyezezi,
n’umukiro wayo ukakirana nk’urumuri.
Bityo amahanga azabone ubutungane bwawe,
abami bose babone ikuzo ryawe.
Nuko bazakwite izina rishya,
rizatangazwa n’Uhoraho.
Uzamera nk’ikamba ribengerana mu kiganza cy’Uhoraho,
nk’igisingo mu ntoki z’Imana yawe.
IBANGONDIRIMBO RIBANZIRIZA IVANJILI
Alleluya Alleluya.
Duhimbaze ivuka rya Bikira Mariya :
muri we, umumero washibutse ku gishyitsi cya Yese,
Imana yacu yaduhereye umugisha muri we.
Alleluya.
IVANJILI
+ Intangiriro y’Ivanjili ntagatifu uko yanditswe na Matayo (Mt 1, 1-16.18-23)
1Dore igitabo cy’amasekuruza ya Yezu Kristu, umwana wa Dawudi, mwene Abrahamu. 2Abrahamu yabyaye Izaki, Izaki abyara Yakobo, Yakobo abyara Yuda n’abavandimwe be, 3Yuda abyara Faresi na Zara kuri Tamara, Faresi abyara Esironi, Esironi abyara Aramu. 4Aramu abyara Aminadabu, Aminadabu abyara Nahasoni, Nahasoni abyara Salimoni. 5Salimoni abyara Bowozi kuri Rahabu, Bowozi abyara Yobedi kuri Ruta, Yobedi abyara Yese, 6Yese abyara umwami Dawudi.
Dawudi abyara Salomoni ku mugore wa Uriya, 7Salomoni abyara Robowamu, Robowamu abyara Abiya, Abiya abyara Asa, 8Asa abyara Yozafati, Yozafati abyara Yoramu, Yoramu abyara Oziyasi, 9Oziyasi abyara Yowatamu, Yowatamu abyara Akazi, Akazi abyara Ezekiyasi, 10Ezekiyasi abyara Manase, Manase abyara Amoni, Amoni abyara Yoziyasi, 11Yosiyasi abyara Yekoniyasi na barumuna be, igihe bajyanwa bunyago i Babiloni.
12Ijyanwa bunyago ry’i Babiloni rirangiye Yekoniyasi abyara Salatiyeli, Salatiyeli abyara Zorobabeli, 13Zorobabeli abyara Abiyudi, Abiyudi abyara Eliyakimu, E1iyakimu abyara Azori, 14Azori abyara Sadoki, Sadoki abyara Akimu, Akimu abyara Eliyudi, 15Eliyudi abyara Eleyazari, Eleyazari abyara Matani, Matani abyara Yakobo, 16Yakobo abyara Yozefu, umugabo wa Mariya ari we wabyaye Yezu witwa Kristu.


text:
Ku mugoroba wo kuri uyu wa Kane tariki ya 5 Mutarama 2017,ni bwo aba bageni baribabukereye n’ababaherekeje biteguwe gusezerana kubana nk’umugabo n’umugore imbere y’amategeko.
Gusa ibi ntibyaje kubahira kuko umuryango w’umugabo wahise ubyitambikamo utanga amakuru ko Nzamwita afite undi mugore mu murenge wa Gashonga wo mu Karere ka Rusizi ndetse banabyaranye abana batandatu.
Aya makuru akimara gutangwa ubuyobozi bw’Umurenge wa Kimisagara bwahise buhamagara ubw’Umurenge wa Gashonga bivugwa ko ari wo Nzamwita yasezeraniyemo, Umunyamabanga Nshingwabikorwa wawo avuga ko agiye kubisuzuma mu madosiye kugira ngo abahe igisubizo.
Hagati aho ariko Umunyamabanga Nshingwabikorwa w’Akagari basezeraniyemo kari mu murenge wa Gashonga we yahise yemeza ko Nzamwita afite umugore basezeraniye i Rusizi mu buryo bwemewe n’amategeko.
Ibi byatumye ubuyobozi bw’uwo murenge buhita bufata icyemezo cyo gusubika ubukwe bukaba bushobora gusubukurwa bumaze kubona izo mpapuro.
Umunyamabanga Nshingwabikorwa w’umurenge wa Kimisagara Serge Ruzima we yabwiye IGIHE ko babaye bahagarikije ubu bukwe ndetse bazasezeranya Nzamwita na Mukasekuru igihe bazaba babonye ko uwo mugabo nta wundi mugore afite basezeranye imbere y’amategeko.
Yagize ati “ Kubihagarika byatewe n’uko umuryango w’umugabo urimo barumuna be babyitambitsemo bavuga ko mukuru wabo afite undi mugore basezeraniye i Rusizi, tuganira n’uwo mugore bavuga ko basezeranye na we arabitwemerera ndetse anavuga ko afite ibyemezo bibigaragaza.”
Yakomeje avuga ko ubuyobozi bw’Umurenge wa Kimisagara buzasezeranya Nzamwita na Mukasekuru nyuma yo kwibonera ibimenyetso biturutse mu murenge wa Gashonga bigaragaza ko batasezeranye.


text:
Jun 16, 2016 Bienvenu Ndacyayisenga Amakorali 0
Iyo twamaze gukizwa na Yesu Kristo biba bikwiye ko twera imbuto zikwiriye abihannye, kuko igiti kiteze imbuto nziza kigeraho kigacibwa kikajugunywa mumuriro, nukuvugako iherezo ry’abitwa ko bakijijwe ariko batagendera munzira nziza cyangwa mu mategeko y’Imana iherezo ryabo rirahari, Mariko4:26-32,Luka3:7-1.
Umuntu wapfanye na Yesu akazukana nawe ntaba acyiganza ahubwo aganzwa n’ Imana, ahinduka mushya mungeso,mumvugo. imyitwarire…uba utacyitwara uko ushaka ahubwo ucabugufi ukareka Yesu akagushoboza kugira ngo ubone kwera imbuto nziza z’ abana b’ Imana. Ariko harabicaye munshengero bitwa ngo barakijijwe arukwitirirwa iryo zina ariko ugasanga ntambuto nziza bera, ntaguhinduka kubarimo.Nkuko Imana ariyo izi ibiri mumitima y’abantu,ariko bene abo bamenyekanishwa n’imvugo, ibikorwa,n’ingeso zabo,…Matayo12:33-37.
Imana irashaka ko dusuzuma cyane imvugo yacu, kuko mukanwa kamwe hatavamo gushima no kuvuma. Imvugo yacu nziza izadutsindishiriza nkuko imvugo mbi izadutsindisha. dusabe Yesu adushoboze n’ Umwuka w’ Imana kuganza imvugo yacu:ntiducire abandi imanza, ntitugatukane, ntitugasebanye, ntituvuge ibiteye isoni(amagambo y’ubupfu,ibiganiro bibi) ahubwo duhore dushima Imana,Yakobo3:8-12,Abefeso5:3-4.
Dusabe Imana imbaraga zokugendana mumitima yacu umubabaro Kristo yababajwe, icyogihe tuzirinda icyaha. Peterowa1 4:1-19-Ntitugengwe n’ akamere ahubwo dukore ibyo Imana ishaka, habe ukwihangana wumvise abo wagendanaga nabo bagusebya kuko abo iherezo ryaborihari, tugire urukundo cyane kuko rutwikira ibyaha byinshi, ducumbikirane tutitotomba, tugaburirane impano twahawe, tugire umwete wo gusenga, tugire ubuntu, nitugeragezwa tugumane ukwizera twihanganye.
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Ariko jyeweho sinkiratana ikindi, keretse umusaraba w’Umwami wacu Yesu Kristo wateye ko iby’isi bimbera nk’ibibambwe, nanjye nkabera iby’isi nk’ubambwe. Abagalatiya 5:16
Iri jambo dufatanye kuritekerezaho. Mutekereze ubwo umuntu agera igihe umusalaba ukaba ibyirato.
Ubusanzwe iyo tuvuze umusalaba tubona impande 2 hari imibabaro ariyo Yesu yanyuriyemo kugira ngo aduhe agakiza ku buryo niyo umuntu yagize imibabaro myinshi bavuga ngo yikoreye umusalaba. None ni ryari byagera igihe ukavuga ngo ntucirata ikindi kiretse umusalaba wa Kristo?
Paulo yari inshuti ya Kristo kugeza igihe avuga ko isi ayibona ibambye nawe ikamubona abambye.
Akenshi iyo urebye abakristo b’ iki gihe bagenda baba inshuti z’ isi kuruta izo umusalaba.
Kugeza igihe umusalaba twawugize inyungu z’ ibyo isi aha ndavuga evangile ya prosperite ku buryo usenze ntuhabwe ibyo isi abantu bakubona nkuwudasenga neza umuntu arakubwira ati narasenze ngera kuri ibi n’ ibi ariko nubwo ibyo dusubizwa ari byiza twaba twarageze ku rwego umusalaba uba ibyirato byacu.
Paulo yigeze kwirata aravuga ngo yirata gukubitwa, inzara, guterwa amabuye, ubwato bwamenekeye mu nyanja aburimo. Aravuga ngo ibyo byose arabyishimiye kuko yafatanyije na Kristo Umusalaba. Ageze kubyo twe twirata aravuga ngo abitekereza nk’ amase.
Ariko turebe Paulo niwe yanditse 2/3 by’ isezerano rishya. Akabazo:
Dukurikije ibyo twe twirata n’ iki tuzasigira abazadukonokaho. Ubusanzwe iyo uhuye ni n’ umusalaba ukaguhindura utangira kwera imbuto kandi ikintu kibuze mubarokore muri iki gihe nimbuto.
Bible ivuga ngo ntitugakunde isi n’ ibiri mu isi kuko isi irashirana no kwifuza kwayo ariko ukora ibyo Imana ishaka bazahoraho iteka ryose.
Danger iri mu gukunda isi ntimuyizi: burya kugenda mu nyanja uri mu bwato biraryoha ariko iyo inyanja ije mu bwato murarohama. Kugenda mu isi ukijijwe ukorera Imana ni byiza ariko isi ije mumurokore ikanamuyobora uko asenga yitwara ni ikibazo gikomeye.
Mbifurije ko umusalaba ugera aho ubabera ibyirato utakiri isoni muwukunde, amen.


text:
IBI BYANDITSWE KOKO BIHULIYE HEHE NI IKIFUZO YATANZE MULI ILIYA NAMA. YAVUZE IBYIZA ANAVUGA AHALI IBIBAZO,ASABA KO BOSE BAFATANYA NGO ICYO KIBAZO KIBONERWE UMUTI. UWAMUSHUBIJE, ALIWE EVODE, MU MAGAMBO MABI,TUTAMENYEREYE MU MUCO WACU, AHAGURUKA,AMUSENYA KU KARUBANDA. NTABWO ALI KULIYA ABANTU BAKUZE,BITWARA MURUHAME. NIBA RERO ALI UKURENGERA EVODE,UNO WANDITSE INO NKURU,YASHAKAGA,ABASHYIGIKIYE ILIYA MWITALIRE YA EVODE,BABALIRWA KUNTOKI. KILIZIYA GATOLIKA,IKORA BYINSHI,KANDI BYIZA CYANE.
sibomana - 19/12/2016 saa 15:17


text:
Ntimugatakaze icy’ingenzi!
‘’Ujye ufatanya nanjye kwihanganira imibabaro, nk’uko bikwiriye umusirikare mwiza wa Kristo Yesu. Nta waba umusirikare kandi ngo yishyire muby’ubu bugingo, ngo abe akinejeje uwamwandikiye ubusirikare. Kandi iyo umuntu ashatse kurushanwa mu bikino ntahabwa ikamba, kiretse arushanijwe nkuko bitegetswe. 2 Timoteyo 2 :3-5.
Imyitwarire myiza, kwita ku murimo ukora, kuba maso, kwiyemeza. Nguko uko abasirikare beza bitwara. Kubera iki? N’uko basobanukiwe neza ko iyo bari ku rugamba, ubuzima bwabo buba buri hagati yo gupfa no kubaho. Umwanzi ashobora guturuka aho ariho hose.
Ntabwo bashobora kwemera kurangara. Bahora bari maso, bakibuka buri kanya ikibagenza, kandi ko bafite umwanzi.
Ni ngombwa kandi kumenya ko bakora inshingano zabo batabangamirana hagati yabo. Ibyo birasobanura ko bagomba kubaha ababayobora, kumenya neza ibyo batumwe gukora no kubigendera.
Baratozwa neza kuburyo izo nshingano zose ziba nkaho ari kamere yabo ya kabiri. Kunesha kwabo no kubinyuramo neza biterwa nimyitozo bakoreshwa hamwe n’imyitwarire myiza bagaragaza.
Ayo mahame tuyasanga no mu mibereho ya gikristu. Ikibabaje nuko abakristu benshi batita bihagije ku byo bahamagariwe. Abenshi batakaza intego, kubwiyo mpamvu bagahoza ibitekerezo byabo ku bintu bitari ngombwa.
Bemerera isi na satani kubatesha ku ntego zabo. Ubugingo bwabo burazerera bigatuma batakaza ijambo ry’Imana n’umuhamagaro yashyize mu buzima bwabo. Usanga kenshi imitima yabo ihabanye n’ubugingo bwabo. Bibanda cyane kubyo abandi bababwira no kubibashimisha, ku gushimwa n’abantu, n’ibintu by’isi muri rusange.
Uyu musi wiyemeze kuba umusirikare mwiza wo mu ngabo z’Imana. Ntimuhugishwe cyane nibyubuzima bwo mw’isi. Ntimutakaze umwanya mukemura ibibazo bitari ngombwa, cyangwa muvuga amagambo atabafitiye umumaro. Mwite cyane ku muhamagaro w’Imana no ku butumwa yabasigiye. Muyikorere n’umutima wanyu wose, muyiha umwanya wanyu, impano zanyu n’ubutunzi bwanyu. Mwemere gutozwa nayo no kwitwara uko ibategeka. Kandi muyemerere ibategure kugira ngo muhore munesha.
ISENGESHO RY’UYU MUSI
Data, ndashaka gushyira umutima wanjye n’ibitekerezo byanjye ku bwami bwawe. Intego yanjye n’ukukunezeza no kugukorera. Nguhaye ubuzima bwanjye. Undinde ikintu cyose cyatuma ntakaza icyingenzi muri ubu buzima. Ni mw’izina rya Yesu nsenze, amen.
Inyigisho ya John Roos yashizwe mu Kinyarwanda na Isabelle.


text:
Amatara rusange ngo yabahaye umudendezo
Abatuye mu Mudugudu w’Agahenerezo mu Murenge wa Ngoma mu Karere ka Huye bavuga ko amatara rusange bamaranye amezi agera kuri atatu atuma basigaye bumva batekanye.
Imwe mu mpamvu y’ibi byishimo ni uko ngo nta mwijima ukirangwa mu muhanda banyuramo, bityo bakaba bashobora kugenda n’amaguru mu ijoro nta kwikanga abajura nk’uko byabagendekeraga mu bihe byashize.
Uwitwa Francois Hategekimana, yerekana ahantu hanini hatari ingo hakikijwe n’urutoki rwa gereza ndetse n’imirima yo mu gishanga, hamwe n’ahantu hari urutoki hafi y’agasantere k’Agahenereza, yagize ati “Kunyura hano n’amaguru, nijoro byari biteye ubwoba. Akenshi twahitagamo gutega moto kandi aho tugiye ari hafi.”
Yunzemo ati “Hari n’abihishaga ku nsina, wabageraho bakagusumira bakakwambura kuko wabaga utababonye. Ntibikiri ngombwa ko dutega, kugenda nijoro ntaho bitaniye no kugenda ku manywa.”
Faustin Nzabahimana w’i Maraba na we akunze kunyura muri uyu muhanda ari ku igare, agiye cyangwa ava mu Mujyi wa Butare.
Agira ati “Wasangaga abajura bitsimbye muri izi nsina, ku buryo n’igare hari igihe barikwamburaga.”
Akomeza agira ati “Hari n’igihe wapfubiranaga n’imodoka cyangwa n’ipikipiki cyangwa ukaba wagonga n’umunyamaguru kubera kutamubona. Aya matara yatumye impanuka zigabanuka.”
Ibyo aba bagabo bavuga binemezwa n’Umukuru w’Umudugudu w’Agahenerezo, Wenceslas Mukeshimana, uvuga ko aho aya matara yashyiriweho, ibirego byo kwibwa byagabanutse.
Agira ati “Twakiraga ibibazo byinshi by’abantu bahamburiwe haba mu masaha ya saa tatu ashyira saa yine saa tanu z’ijoro, haba mu gitondo buri gucya: amaterefone ku bagabo, udusakoshi ku badamu. Ubu umuhanda wacu warushijeho kuba nyabagendwa, abacuruzi baracuruza kugeza igihe bashakiye.”
Anavuga ko abafite amazu akodeshwa batakiyaburira abakiriya kuko “kuva mu kazi no kujya ku kazi byoroshye kubera urumuri. Nta n’ukirirwa atega moto, kereka uwihuta.”
Uyu muyobozi anashimangira igitekerezo cy’uko aya matara yatumye impanuka zigabanuka, cyane cyane iz’amagare, kuko umugenzi ngo yashoboraga gupfubirana na ryo ataribonye bakaba baramugonze. Kuri ubu umuntu amanuka uwo bagiye kubisikana yamubonye, akamubererekera.
Ibitekerezo ( 1 )
Murakoze kubw’iyo nkuru nziza gusa ikibabaza ni uko bamara kuyashyiraho bigahita birangirira aho nta gikurikirana mu gihe gito ugasanga ya matara abantu bishimiraga ntacyaka kdi bikamara igihe kinini!!!! Urugero nabaha muzarebe amatara ari ku muhanda KIGALI MUSANZE RUBAVU asigaye ubu yaka ni make cyane! Muzagerageze namwe mwigenzurire. Murakoze.


text:
Nakora nte iteraniro n’ Umwana wanjye? Edouard Kowalski
Ubuzima bw’umwuka bw’umwana wanjye bugomba gukura vuba bishoboka. Turemwa kuva tukiri mu nda, umubiri, umwuka n’ubugingo. Noneho niba umubiri ugaragaza ibyo ukeneye kuva umwana akivuka, Ibyanditswe bitwibutsa ibindi bikenewe mu buryo bw’umwuka. Biravuga ngo : « …Umuntu ntatungwa n’umutsima gusa, ahubwo atungwa n’amagambo yose ava mu kanwa k’Imana. » (Matayo 4 :4)
Mu gihe indangagaciro z’umuryango zigenda zibura, ni byiza kwibuka ko niba Imana yarahaye ababyeyi guha ubuzima bw’umubiri abana babo bakababyara, ninako izabaha ubundi bushobozi bwo kubaha ubuzima bw’umwuka. Niyo mpamvu ari ngombwa cyane gukorana amateraniro n’umwana wawe. Kutita kuri icyo kintu, n’ugushyira umuryango mu kaga, mu mibabaro ndetse na wa mwana ukaba wamwohereza Gehinomu.
Kubyitaho, ni ukuba mu munezero hamwe n’abana bawe nkuko ibyanditswe byera bivuga : …Imbuto z’inda nizo ngororano atanga… » ( Zaburi 127 :3), ni ukugira kandi umunezero wo kubajyana mu nzira y’agakiza bakiri bato kubw’incungu ya Yesu Kristo ku musaraba.
Mu buryo bwose bushoboka, papa na maman bagomba kugira uruhare kuri icyo gikorwa cy’ibanze. Mwana wanjye jya wumva icyo so akwigisha,Ecoute, ,
Kandi we kureka icyo nyoko agutegeka.. (Imigani 1 : 8)
Menyereza umwana inzira akwiriye kunyuramo ; azarinda asaza atarayivamo. ( Proverbe 22 :6)
BYAKORWA RYARI?
Kare bishoboka ! « …Kandi azuzuzwa Umwuka Wera ahereye akiva mu nda ya nyina. » ( Luka 1 :15) Imana ishaka guhindura umutima w’umwana uhereye akiva mu nda ya nyina.
Twatanga inama ko buri munsi, papa cyangwa maman yazajya yunama hejuru y’agatanda k’umwana ( bebe) akamusengera. Igihe amaze kumenya ubwenge, hagati y’imyaka 2 n’itatu, tangira umwinjizemo buhoro buhoro ijambo ry’Imana.
Birumvikana ko umwana atabyumva byose, ariko se si ngombwa kugira ngo umwana azakure akunda Yesu ndetse azanakizwe n’akura ? Amakuru amwe n’amwe yo muri Bibiriya atubwira ku bana b’imyaka yo hasi, ( Mose, Samweli) bavugwa ari abana b’imyaka itatu.
Intego, n’ugukundisha umwana Yesu kugira ngo azamwubahe nk’uko ijambo ry’Imana rivuga. : Nimunkunda muzitondera amategeko yanjye ! ( Yohana 14 :15). Urukundo rubanziriza kubaha. Shaka akanya gakwiye mu masaha y’umunsi ube uri kumwe n’umwana wawe (cg abana bawe) mu cyumba cye. Aheza ni nimugoroba mbere yo kuryama.
BYAKORWA BITE?
Shaka ahantu, n’igihe cyiza ku buryo nta kibarangaza.
Igihe mumarana ugomba kugihuza n’imyaka afite. Iyo ari muto cyane, n’uburyo bwe bwo gukurikira bumara umwanya muto..
1. Soma inkuru muri bibiriya cyangwa mu kindi gitabo kivuga amakuru ari muri bibiriya.
2.Bwira umwana iyo nkuru ukoresha amagambo yumvikana kandi ubivugane ubuzima.
3. Mubaze utubazo kuri iyo nkuru. Niho uzamenyera ko koko yumvise neza ibivugwamo, noneho bitume habaho ikiganiro hagati yanyu.
4. Injira mu buzima bwa buri munsi bw ‘umwana kugira ngo ubuhuze n’inyigisho iri muri ya nkuru mwasomye.
5. Niba bishoboka hitamo umurongo umwe awufate ku mutwe kugira ngo ijambo ry’Imana rihore mu bugingo bwe.
6. Sozesha isengesho aho buri wese muri mwe abona umwanya wo gusenga. Ha umwana ibyifuzo byo gusengera.
Uwo mwanya w’umwuka ugomba kubaho mu rukundo no mu munezero. Kandi, bikore buri munsi, bizagira ingaruka nziza kubuzima bw’ejo bw’umwana ndetse no kubugingo buhoraho.
Ntutegereze ejo niba utari watangira, kuko ejo, ni kera.
Umutima w’umwana ni ubutaka bwiza, nitutabibamo ijambo ry’Imana, umwanzi azbibamo urukungu ruzaniga imbuto nziza z’ubutumwa azaba yarumvise. Niyo mpamvu ari byiza gukora iteraniro rya buri munsi.
Ntimuyobe Imana ntinegurizwa izuru ; kuko ibyo umuntu abiba, aribyo asarura. Ubibira umubiri we, muri uwo mubiri azasaruramo kubora, ariko ubibira Umwuka, muri uwo mwuka azasaruramo ubugingo buhoraho. ( Abagalatiya 6 :7-8)
Umwuka Wera agufashe kwigisha neza umwana wawe mu nzira y’agakiza.
Edouard Kowalski.Yashyizwe mu Kinyarwanda na Adda-Darlene.


text:
Ibikoresho
Umuceri 1/2 kg
Inyama za filet 1/4 kg
Sauce-tomates
Soya sauce 10g
Pilawu masara
Teyi akababi 1
Celeri utubabi 3
ibitunguru 3
Amazi 2L
Magi 3
Poivre agace k’akayiko
Tangawize agace k’akayiko
Tungurusumu uduce 4
Uko bitegurwa
- Ubanza gutogosa inyama zikase duto kandi tungana umufa ukawushyira ukwayo,
- Kata ibitunguru ukabikaranga, ugashyiramo sereri, tungurusumu, inyanya, saucetomate, teyi,n’inyama ukavanga ,
- hanyuma ugashyiramo soy sauce nkeya (10g)
- Ugashyiramo umuceri
- Hanyuma ushyiramo pilawu masara utarashyiramo amazi,
- Nyuma shyiramo wa umufa ukavanga, ugapfundikira ugashyira ku muriro,
- Shyiramo poivre,tangawize na maggi kugira ngo urusheho gusa neza no guhumuraIyo utetse pilawu ukoresha umuriro muke
Mu kuwutegura ushobora kuwutaka:koresha intoryi, caroti cyangwa imyumbati, ibi ubishyiraho wahiye. Intoryi na caroti uba wabikaranze mbere, naho imyumbati yo ni ukubanza kuyiteka igashya neza.


text:
Imvano ya byose ihera kuwa Mbere tariki 24 Ukwakira, ubwo inzego zirimo Minisiteri y’Urubyiruko n’Ikoranabuhanga n’ishinzwe abakozi ba Leta n’umurimo, zakoranyaga itangazamakuru ngo hasobanurwe byinshi ku bukangurambaga bugamije guhanga imirimo, ‘NEP-Kora Wigire’ bugiye kumara ukwezi.
Abanyamakuru bagarutse ku mpamvu hatabaho ‘Hanga umurimo muyobozi’, bityo ngo aribo [abayobozi] baha akazi urubyiruko kuko rwo nta gishoro rufite.
Minisitiri Judith Uwizeye, yafashe ijambo ati “reka nkisubize mu buryo bwahuranyije ku buryo mutazongera kubisubiramo.’’
Ati “Ninumva nshonje, nshaka amafaranga, nanjye nzagira uruhare mu guhanga cyangwa se mu gushyiraho icyamfasha mu kugira ngo mbone amafaranga, no gufungura. Niba ntarabigeraho nk’umuyobozi ubwo ni uko amafaranga mfite ampagije. Wowe utayafite gira uruhare mu kuyashaka kuko ni wowe bigiriye umumaro. Ntabwo imirimo dusaba urubyiruko ngo muyihange ibe iy’umuyobozi.’’
Minisitiri Nsengimana we yabivuze ukundi
Minisitiri w’Urubyiruko n’Ikorabuhanga, Jean Philbert Nsengimana we yavuze ko abayobozi bagira uruhare mu guhanga imirimo, binyuze mu ngamba n’uburyo bwafasha abaturage bugenda bushyirwaho.
Yagize ati “Hari abazi ko abayobozi batemerewe gushora imari ntabwo aribyo, abayobozi barabyemerewe, icyo batemerewe ni ukujya gucunga ibikorwa by’ubucuruzi bakabibangikanya n’akazi ariko kuba nshobora kugira ubushobozi bwo kuzigama, kugura imigabane cyangwa nkifatanya n’abandi gukora ubucuruzi , ibyo ngibyo ntabwo bibujijwe.’’
Yakomeje agira ati “Ibyo rero ababishoboye barabikora usibye ko nyine batajya kubivuga ngo dore nashoye imari hariya. Ikindi ngira ngo mvuge harimo abatekereza ko abayobozi bagira amafaranga menshi, ntabwo ari cyane buriya…”
Amagambo ya Minisitiri Uwizeye yakuruye impaka
Mu mvugo ze, Minisitiri Uwizeye yashimangiye ko ubuyobozi butagomba gukora nk’uburi “kugabururira umwana utazi kwirisha”, amagambo yazamuye impaka cyane ku mbuga nkoranyambaga, bamwe bakabifata nko kwishongora ndetse bakavuga ko akwiye ‘kwegura’.
Umwe mu bagarutse ku magambo ye ku nkuru yasohote kuri IGIHE uwo munsi, yagize ati “ko uvuga ngo "uzumva akeneye kurya, azafata iya mbere agahanga umurimo’’ gukenera kurya se n’igishoro? Iyo kiza kuba igishoro nta kibazo cy’ubushomeri tuba dufite kuko buri wese abafite icyo gishoro(ntawe udakenera kurya, ndabona n’amazi imbere yanyu).’’
Uwitwa Kunde we wunze mu rya Minisitiri Uwizeye, yavuze ko mu Rwanda hari ibigo by’imari bishobora gufasha abantu kwihangira imirimo, ariko nabyo bitafasha umuntu utagize icyo akora.
Ati “None se muzajya mubyuka mwicaye mwigira beza gusa mutembera mu mihanda mutegereze ko abayobozi baza kubafata akaboko ngo mugane ibigo by’imari cyangwa ngo mubone ko mwese mwakorera Leta. Minisitiri ntacyo yavuze kitari cyo, ushonje niwe ufata iya mbere ngo ashake icyo arya. Barabyigishije , bashyizeho ibigo by’imari, ahasigaye ni ahanyu ngo muhindure imitekerereze kandi mwemere ukuri. Nta muyobozi uzabatamika.’’
Gusa abenshi bagendaga bagaragaza ko imvugo ya Minisitiri Uwizeye itari ikwiriye umuntu w’umuyobozi ku rwego rwe.
Hari uwagize ati “Iyo mvugo ntikwiriye umuntu nkawe ubona uko urubyiruko rwugarijwe n’ibibazo by’ubukene, wakabavugiye none ahubwo ubonye umaze kwaka uti ‘abashonje bazahange imirimo… wagakwiye kuba wegura kuko imvugo yawe si iyo kuyobora mu Rwanda, uzajye kwa Trump.’’
Uwitwa Ndahiro yunzemo agira ati “wowe rindira HE (Perezida wa Repubulika) ave Mozambique”.
Aha ni naho Shinga yanyuze yandika ati “Minisitiri mu kinyabupfura yegure ajye guhanga umurimo, Nisabire nyakubahwa Perezida adushakire minisitiri ufite impuhwe z’abakene kandi witeguye, unazi ko guhanga imirimo biri mu nshingano ze. Murakoze”.
Uwitwa Ngirimana we yifashishije Facebook, avuga ko yagaye ibyoMinisitiri Uwizeye yavuze kubera ko “nawe uwamukura kuri uwo mwanya ariho ntamuhe imperekeza, akamubwira ngo nahange umurimo ntabyo yashobora”.
Ati “Ntabwo ushobora guhanga umurimo ntacyo uheraho, ubundi se ubu uwamubwira ngo nawe ubwe nahange umurimo yahanga uwuhe? ko mbona n’abayafite bari kubura icyo bayakoresha bitewe n’uko ababa bayakeneye ari benshi, yabona nta nyungu akabireka ko no mu buhinzi mbona byazambye ariho benshi bahungiraga mu gihe ahandi byanze!”
Naho uwitwa Ngendahayo we yagize ati “Uyu muyobozi azi kuvuga neza kubera ko nawe uwamukura ku kazi akamubwira ngo yishakire umurimo ndatekereza ko atabishobora usibye kuba ahembwa n’abaturage baba baburaye abandi babwiriwe.”
Muri ibyo bitekerezo byagendaga binyuranamo, Habimana Viateur we yavuze ko umurimo udahangwa n’ukeneye kurya gusa cyangwa udafite akazi, ahubwo ushobora guhangwa na buri wese ufite ubushobozi.
Nyuma yo kubona ko amagambo ye yibajijweho na benshi, Minisitiri Uwizeye yifashishije Twitter avuga ko mu bisubizo yatanze “hari ibitarumvikanye neza”.
Ati “Nashakaga gutanga ubutumwa bukurikira: Kumvikanisha ko guhanga imirimo bireba buri wese kandi ko twese hamwe twabigiramo uruhare; kumvikanisha ko guhanga imirimo atari ugutegereza gusa icyo umuntu yakorerwa ahubwo hakabaho gufata iya mbere no kunganirwa aho bishoboka; guhindura imyumvire bikumvikana ko umuntu yagira aho ahera akagenda azamuka, ntihabeho kwisuzugura cyangwa gusuzugura umurimo uwo ari wo wose.’’
Ikigo cy’Igihugu cy’Ibarurishamibare, NISR, kigaragaza ko hifashishijwe ubushakashatsi butandukanye n’ubwari busanzwe bukoreshwa mu gupima uko isoko ry’Umurimo rihagaze mu gihugu, Labour Force Survey (LFS) 2016, impuzandengo y’ubushomeri ari 13.2%.
Guverinoma y’u Rwanda ifite akazi katoroshye ko guhanga imirimo 200 000 ku mwaka, muri urwo rugendo, mu 2014 ikaba yaratangije gahunda ya NEP-Kora Wigire, imaze guhanga imirimo 80 672.
Inkuru bifitanye isano: Guhanga imirimo ntabwo ari ku ngufu, ushaka kurya azayihanga- Minisitiri Uwizeye


text:
Ni gute wabona ubwigenge bwo mu mu mutima uhereye ku mateka wabayemo akagusigira ibikomere ?
Ubwo nari mfite imyaka igera kuri mirongo ine n’itanu , nakomezaga kwiyumvamo umubabaro uturuka mu buzima nabayemo nkiri umwana ubwo nabaga mfite icyifuzo nyamukuru cyo kwihimura kuri Data wambyaye.
Uwo mubyeyi si iyindi mpamvu yatumaga ngambirira kumugirira iyo nabi, byaturukaga ku bikomere yanteye nkiri umwana muto, ibyo bikomere bikaba byari bishingiye ku ihohotera rishingiye ku gitsina yankoreshaga nkiri umwana kandi ari umubyeyi wanjye. ibyo rero byansigiye ibikomere bidakira, bituma ngambirira kuzamwitura inabi yangiriye, ngambirira no kutazamubabarira ukundi icyo kibi yankoreye.
Nyamara Imana yo mu ijuru yaraje impishurira ko uko gushaka guhangana n’uwampemukiye binkantwara igihe kinini cyane mbitekerezaho ari bimwe mu bituma mperanwa n’ingoyi y’ubwoba budashira mu buzima bwanjye bwose.
Imana yongeye kandi inyereka ko mu gihe nzashaka gukira ubwo bwoba budashira nahoranaga, ngomba mbere na mbere kurwanya iyo nzika, ngashaka uko nayica burundu muri njye, bityo uwo nifurizaga inabi, Imana inyumvisha ko nkwiriye kumubabarira burundu ko aribwo nzagira amahoro.
Benedata, kumva izo nama z’Imana zinsaba kubabarira uwambabaje cyane, byari ibintu binkomeye cyane kuba nabikora kuko uburakari nari murakariye ntibwanyemereraga kumva namubabarira, ibi ahanini byaterwaga n’uko uko natekerezaga ibibi yankoreye niko umujinya mwinshi w’umuranduranzuzi wazamukaga muri njye ndakariye uwo mubyeyi-gito.
Nyamara ariko, kumvira Imana kuruta ibindi bintu byose turwana nabyo muri iyi si. natekerezaga gusuzugura Imana kubwo gushaka kwihimura ku mubyeyi wambabaje, nkumva Imana itazongera kungirira icyizere ukundi narayisuzuguye.
Ubwo nibwo niyemeje gufata umwanzuro utoroshye wo kuyoboka iyo nzira Imana yari yansabye kunyuramo no kunywa kuri uwo muti urura yari yanteguriye. Nyamara mbabwize ukuri, umunsi niyemeza kubabarira Data umbyara, uwo munsi nari nshiye ingoyi zose zari ziboshye umutima wanjye, numva ndabohotse wese, ngira amahoro atarondoreka.
Nshuti z’Imana tugomba buri gihe gukora buri gihe icyo Imana idushakaho , tutabanje kureba na busa uko abandi bazabibona cyangwa bazabivuga.
Ndabizi abenshi muri mwe basoma izi nkuru zanjye ntabwo bari mu mubare w’abantu turi kuvuga aha, ndetse bene abo ntibashobora kwemera ibi tuvuga kuko bibasharirira,ahubwo benshi muri mwe mufitiye inzika abantu babagiriye nabi cyane, babahohoteye, babababaje cyane.
Ndabizi ndetseko bamwe muri mwe, usanga munafite uburakari budashira ahanini mwatewe n’abo mwashakanye kubera amakosa akomeye bagenda babakorera mugasanga bitososhye kubyihanganira.
Nyamara ndongera kubaha ubuhamya ko bitewe n’uburakari bukomeye natewe n’umugabo w’umunyamahane, wangiriye ibibi, ibyo bibi nabyo byaraje bigota ubuzima bwanjye imyaka n’imyaka, bituma nanjye mba umugome nkawe, nandura iyo ndwara y’ubugome, mba umunyamujinya wuzuye, ibyo bituma uwo mujinya uzajya unagaragara ku Karubanda mu magambo navugaga ndetse n’imyitwarire yanjye ya buri munsi. uko akaba ari nako benshi mu bitwa abakozi b’Imana usanga ubugome, umujinya, inzika, babizana no mu nzu y’Imana bakabikorana umurimo, kandi ahanini biterwa n’uko batashatse kubabarira ababagiriye nabi.
Nshuti z’Imana, umujinya wanjye wakundaga guserura cyane cyane iyo ibintu nabaga natekereje gukora bitagendaga uko nabigambiriye. Icyo gihe nibwo wahitaga umenya ikiri mu mutima wanjye, kuko akari ku mutima kahitaga gasesekara inyuma. nguko uko nari ndushye ndemerewe nkaba nta kindi nari nkeneye uretse gutabarwa guturutse mu ijuru ku Mana.
Kimwe mu bintu byiza cyane umugabo wanjye DAVE yankoreye, ni ukutemera ko uwo mubababaro nawe awandura ngo umugireho ingaruka nawe bibe byamuviramo kuba umunyamujinya abikuye kuri njye, ahubwo yarushagaho kwihangana iyo yabonaga narakajwe n’ibintu mu by’ukuri bitakabaye bindakaza.
Ntekereza ko umwe mu miti namwe nabarangira ishobora kubafasha kurwanya uburakari bukabije bujya butera inshuti zanyu, abaturanyi, abo musengana, abo mukorana n’abandi bagenzi banyu baheranywe n’ingoyi y’umujinya idashira, ko urugero mushobora kujya mubereka ko hari uburyo bwiza bwo kubaho utagirira inzika abakubabaje ahubwo ukiyemeza kubababarira nta kindi urebyeho kuko ari wowe wa mbere bigirira umumaro, ukabohoka neza, ugaca ingoyi zari zikuboshye.
UBUTAHA TUZABAGEZAHO UBURYO WAKORESHA KUGIRANGO UTANGE IZO MBABAZI, UKAZITANGA UTITANGIRIYE ITAMA .....
Inyigisho ya Pastor Dr. JOYCE MEYER


text:
Igisubizo: Bibiliya ivuga abantu batandatu bazwi biyahuye: Abimeleki (Abacamanza 9:54), Sawuli (1 Samweli 31:4), Uwatwazaga Sawuli intwaro (1 Samweli 31:4-6), Ahitofeli (2 Samweli 17:23), Zimuri (1 Abami 16:18), na Yuda (Matayo 27:5). Batanu muri bo bari abantu babi, abanyabyaha (nta mateka menshi avugwa kuri uyu muntu watwazaga Sawuli intwaro, ngo acirwe urubanza ku myitwarire ye). Abantu bamwe bafata Samusoni nk’icyitegererezo cyo kwiyahura (Abacamanza 16:26-31), ariko intego ya Samusoni yari iyo kwica Abafilisitiya, ntabwo yari iyo kwiyahura. Bibiliya isanga kwiyahura ari kimwe no kwica, kandi ni byo—ni ukwiyica ubwawe. Imana ni yo yonyine imenya igihe n’urupfu umuntu azapfa.
Dukurikije ibivugwa na Bibiliya, kwiyahura sibyo bigaragaza niba umuntu afite ijuru. Iyo umuntu udakijijwe yiyahuye, nta cyo aba akoze, uretse “kwihutisha” urugendo rwe rugana mu muriro utazima. Ibyo ari byo byose, uwo muntu wiyahuye ajya mu ihaniro uko bizagenda kwose, kubera ko yanze kwakira agakiza ahabwa na Kristo, ntabwo ajyayo kubera ko yiyahuye. Bibiliya ivuga iki se ku Mukristo wiyahuye? Bibiliya yigisha ko kuva twizeye Kristo nta kwizigama, tuzahembwa kubona ubugingo buhoraho (Yohana 3:16). Nkuko Bibiliya ibivuga, Abakristo bagomba kumenya ibirenze gukeka ko bafite ubugingo buhoraho (1 Yohana 5:13). Nta gishoboa gutandukanya Umukristo n’Urukundo rw’Imana (Abaroma 8:38-39). Niba “nta cyaremwe” gishobora gutandukanya Umukristo n’Urukundo rw’Imana, kabone n’iyo Umukristo wiyahuye yaba ari “ikiremwa”, icyo gihe kwiyahura bishobora gutandukanya Umukristo n’Urukundo rw’Imana. Yesu yazize ibyaha byacu byose, kandi n’iyo Umukristo nyawe, mu gihe ari mu makuba y’intambara y’umwuka no mu ntege nke, yakwiyahura, ibyo bizakomeza gufatwa nk’icyaha kibabarirwa n’amaraso ya Kristo gusa.
Kwiyahura buri gihe bifatwa nk’icyaha gikomeye cyane ku Mana. Dukurikije ibivugwa na Bibiliya, kwiyahura ni ubwicanyi; kandi buri gihe bifatwa nk’ikosa. Tugomba rero kudaha agaciro kanini agakiza k’umuntu wiyita Umukristo, nyamara akarenga akiyahura. Nta mpamvu n’imwe ishobora gutsindishiriza cyane cyane Umukristo, wiyambura ubuzima bwe. Abakristo bahamagarirwa kubaho kubera Imana, kandi umwanzuro w’igihe azapfira ni uw’Imana kandi Imana yonyine. N’ubwo hadasobanura neza kwiyahura, mu 1 Abakorinto 3:15 ni umurongo mwiza ugaragaza ko Umukristo wiyahuye “Azakizwa ubwe, ariko gusa nk’umuntu ukuwe mu muriro.”
Ikibazo: Umukristo atekereza iki ku muntu wiyahuye? Bibiliya ivuga iki ku muntu wiyahuye?
Igisubizo: Bibiliya ivuga abantu batandatu bazwi biyahuye: Abimeleki (Abacamanza 9:54), Sawuli (1 Samweli 31:4), Uwatwazaga Sawuli intwaro (1 Samweli 31:4-6), Ahitofeli (2 Samweli 17:23), Zimuri (1 Abami 16:18), na Yuda (Matayo 27:5). Batanu muri bo bari abantu babi, abanyabyaha (nta mateka menshi avugwa kuri uyu muntu watwazaga Sawuli intwaro, ngo acirwe urubanza ku myitwarire ye). Abantu bamwe bafata Samusoni nk’icyitegererezo cyo kwiyahura (Abacamanza 16:26-31), ariko intego ya Samusoni yari iyo kwica Abafilisitiya, ntabwo yari iyo kwiyahura. Bibiliya isanga kwiyahura ari kimwe no kwica, kandi ni byo—ni ukwiyica ubwawe. Imana ni yo yonyine imenya igihe n’urupfu umuntu azapfa.


text:
Muri iyi minsi hakunze kugaragara indwara nyinshi zidakira zirimo kanseri, indwara z’impyiko n’izindi zidakira. Iyo umuntu ari ku rwego rwa nyuma rw’indwara rero arasurwa cyane n’incuti n’abavandimwe. Gusurwa muri rusange ni byiza gusa hari ababyitwaramo nabi ugasanga aho gutera imbaraga umurwayi ahubwo bwamusubije inyuma.
Ibi rero ni bimwe ugomba kwitwararika kugirango gusura kwawe kugire umumaro nkuko twabitangarijwe na Dr Ntizimira Christian wita kuri bene abo barwayi.
1. Kumenya ko umurwayi ashaka kumenya ko ubuzima bwabo hari abo bwagiriye akamaro, ko ari abantu ba ngombwa ndetse ko ntacyo bishinja ku Mana. Umaze kumenya ibi rero ugomba kumuganiriza ku bintu byiza yagukoreye, cyangwa yakoreye abandi n’icyo byamaze ( gutwerera, gusura, gufasha abandi n’ibindi …) niyo yaba atavuga ni byiza kubiganira n’abandi muri kumwe kuko hari igihe aba yumva.
2. Kumenya ko niyo yaba tabasha kuvuga asoma mu maso hawe. Ni byiza rero kumenya uko wifata neza ntiwerekane agahinda nko kwifata ku matama, kwifata mu kwaha, kurira, kwimyoza n’ibindi byerekana amarangamutima atari meza, ahubwo winjire aho ari umwereka ko wishimiye kumubona, biguteye umunezero.
3. Ku bantu basenga bakwiye kwirinda kumubwira ko indwara ari ingaruka y’icyaha yakoze, guhanura gukira batabihagazeho n’ibindi bishobora gutuma yiheba. Bagomba kuzirikana ko ari mu gihe cyitoroshye, igihe cy’intege nke gishobora gutuma yemera ibyo bamubwiye byose adashishoje. Umurwayi rero aba akeneye icyubahiro.
4. Menya ko adashobora kurya no kunywa nk’umuntu muzima, ntumuhatire kurya bikabije ibyo wamugemuriye
5. By’umwihariko iyo umurwaza ari nyina/mama w’umurwayi ugomba kumenya ko nawe aba akeneye kuganirizwa neza kuko aba abona ntacyo yakorera umwana we ngo akire , akaba ashobora kumva ko ntacyo amaze. Ni byiza rero kumusubizamo imbaraga cyane cyane abifashijwemo n’abandi babyeyi b’abagore banyuze mu bihe byo kurwaza umwana nk’ibyo aba ari kunyuramo.
Muri rusange rero umurwayi ufite indwara idakira agomba kumva akunzwe, yitaweho kandi abantu bamwumva mu burwayi bwe.
Ibintu 5 ugomba kwitwararika iyo ugiye gusura umurwayi ufite indwara idakira.
Muri iyi minsi hakunze kugaragara indwara nyinshi zidakira zirimo kanseri, indwara z’impyiko n’izindi zidakira. Iyo umuntu ari ku rwego rwa nyuma rw’indwara rero arasurwa cyane n’incuti n’abavandimwe. Gusurwa muri rusange ni byiza gusa hari ababyitwaramo nabi ugasanga aho gutera imbaraga umurwayi ahubwo bwamusubije inyuma.


text:
Ni mugabane ki wo mu isi ukwiye kudutandukanya na Krisito
Ndabasuhuje mu izina rya yesu, amahoro y’Imana abe muri mwe. Nk’uko dusanzwe dusangira ijambo ry’Imana, uyu munsi turarebera hamwe icyo Bibiliya ivuga kuri iyi nsanganya matsiko igira iti “Ni mugabane ki wo mu isi ukwiye kudutandukanya na Krisito? muvandimwe ndakwifuriza ko wagirira umugisha muri iri jambo ry’Imana, kandi ukarushaho kubakwa naryo.
Umunsi umwe yigisha abigishwa be, Yesu yasubije umwe mu batunzi bari bamubajije icyo yakora ngo aragwe ubugingo buhoraho, ati “Erega biraruhije ko abatunzi binjira mu bwami bw’Imana, maze batangazwa n’amagambo ye. Nuko arabasubiza ati “Bana banjye, ni ukuri biraruhije ko abiringiye ubutunzi binjira mu bwami bw’Imana! (Mariko 10:23-25), Pawulo yandikira abaroma mu bice 8:35 abaza ati: “Ni inde wadutandukanya n’urukundo rwa Kristo? Mbese ni amakuba, cyangwa ni ibyago, cyangwa ni ukurenganywa, cyangwa ni inzara, cyangwa ukwambara ubusa, cyangwa ni ukuba mu kaga, cyangwa ni inkota.
Gukurikira Yesu, kumwizera cyangwa kumukunda, bitanga amahoro, bihesha ubugingo kandi natwe turi abagabo bo kubihamya ndetse benshi amateka yabo arabiduhamiriza ko Kwizera kwahinduye ubuzima bwabo, benshi bari abajura, abarozi n’indaya barabohotse.
Nyuma y’uku kubohoka gukomeye wakwibaza ngo Ese ni iki cyakura umuntu nk’uyu kuri Yesu agasubira mu byaha yahozemo, ariko birashoboka! Impamvu rero zikunze gutera uku gusubira inyuma, zimwe ni izo twabonye haruguru, bamwe satani abategera kubyago mu miryango, abandi abafatira ku bukene, kurwanywa n’imiryango n’izindi ntambara zitari zimwe, ariko niba twizera ko Imana ifite imbaraga zirusha iza satani, ntago byakagombye kuba impamvu, dukwiye Kwizera ko n’ubwo ayo makuba n’ibyago satani abidutera bikaza ari byinshi, Imana iturengera muri byose (Zaburi 34:20).
Imana mu kurengera abantu bayo, ntago ikora ku mutima gusa, ahubwo no ku mibereho yacu ijya iyihindura, amateka yacu agahinduka, dufite benshi basabirizaga, abacaga incuro, abari baragumiwe none Imana yarabateturuye, ubu bagize ijambo mu bitaramo, gusa ibi ntibikwiye kuturangaza kuko Dukwiye mbere gushaka ubwami bw’Imana ibindi ni nk’ihamwe tuzabyongererwa, gusa ikibabaje ni uko hari abo usanga ubu buzima bushya (bw’inyongera) bwarababereye nk’ibigirwamana, ntibakikoza no munzu y’Imana. Abandi bajyamo ari umuhango, hari n’abakoze imishinga yo gusarura ifaranga munzu y’Imana ariko imitima yabo nta gukunda Imana kurimo, mbese ikiri imbere ari ifaranga uko ryaboneka kose! kandi bakizera ko nta kundi kubaho kudashingiye kuri yo.
Bene data tugaruke kuri ririya jambo Yesu yavuze, kuri bene aba ni ukuri biraruhije ko bazinjira mu bwami bw’Imana, ngo ahubwo icyoroshye ni uko ingamiya yakwinjira mu mwenge w’urushinge, kuko ubutunzi bwababereye imana (ibigirwamana). Ni byo koko, ubutunzi budufasha muri byinshi, kandi koko muri iyi minsi ntacyo twageraho tudafite ubutunzi, kuko byinshi dukenera tubigura amafaranga, aradufasha kubakira imfubyi n’ibindi byiza, ariko biragatsindwa kuburutishije Imana Birakwiye ko Satani ataduhendesha iby’ubu buzima bwo mu isi bushira, maze ngo tureke Imana, Nta mugabane n’umwe mu isi ukwiye kudutandukanya na Yesu Christo, reka twizere nka Pawulo we wazinutswe ibyamunezezaga akabibona ko ari igihombo kubwo kuronka Kristo (Abafiripi 7:3), tugiye gutaha iwacu mu ijuru. Ernest RUTAGUNGIRA


text:
Yasuwe : Inshuro 705 | Ibitekerezo: 1 | Aho ariho: Rusizi
Ibyiza by' U Rwanda mu Murenge wa NYAKABUYE
Tweet
By MPEZAMIHIGO Chris | January 09, 2017 saa 06:42:09
Nkuko iriba24.com iri mu gikorwa cyo gusura u Rwanda rwose kuri iyi tariki ya 9 mutarama 2017, Twahereye mu majyepfo ashyira uburengerazuba ho mu karere ka Rusizi mu murenge wa Nyakabuye. Aha tuhasanga bimwe mu byiza bitatse u Rwanda Birimo Amashyuza.
Amashyuza mu ndimi z'amahanga yitwa Eau Thermale(mu gifaransa), Ni amazi ahora ashyushye nta zindi ngufu za muntu zitabajwe, Akenshi akunze kuboneka ahantu hari ibirunga byazimye, byumvikane neza ko mu karere Ka Rusizi higeze habaho ibirunga. Ibyo birunga byigeze kuruka mbere ho Imyaka miriyoni(1000000) ibyo bita Eruption Fissurale mu rurimi rw'igifaransa cyangwa Fissure Eruption mu cyongereza.
Aha rero aho bita ku Mashyuza muri uyu murenge wa Nyakabuye hakaba hegeranye n'umusozi muremure wa CYAMUDONGO nawo iyo urebye imiterere yawo wa witiranya n'ayamisozi y'ibirunga iba mu majyaruguru y'U Rwanda.
Reka tugaruke ku Mashyuza nyiri zina nko mu hantu hasurwa cyane muri uyu murenge ndetse n'akamaro Afitiye Abahaturiye.
Abayaturiye bayafata nk’umuti w'indwara zimwe na zimwe zibaho mu buzima nk’uko Twabitangarijwe n’abahaturiye.
Muri aya Mashyuza dusangamo ibice bitandukanye, aha twavuga nkaho bita mu MUGAKONO, Hano akaba ari ahantu habi hatagerwa kuko niho amazi ava mu kuzimu ashyushye cyane.
Umusaza witwa Japhet uzwi kwizina rya NYIRAMAZI ni umuntu uzwi cyane n'abahaturiye kubwo ubuhanga afite mu koga ndetse no gufasha n'abandi kubijyanye no koga.
Twakomeje kuganira n'abo twahasanze badutangariza ko batazi igihe ayo Mashyuza yaba amaze ko bavutse bayahasanga.Kubera ukuntu ari heza uhasanga abantu bahatembereye baje kwishimira ibyiza byayo.
Reka tuhasure mu buryo bw'amafoto:
Irebere Ibyiza Wasanga mu Karere Ka Rubavu.
Menya ahantu 7 buri munyarwanda akwiye gukandagiza ikirenge
Nubwo ingagi zigenda ziyoyoka ku isi,mu Rwanda ziriyongera umusubirizo?


text:
Ikiraro kiri mu bushorishori bw’ishyamba rya Nyungwe ni kimwe mu bikurura ba mukerarugendo basura pariki ya Nyungwe ndetse n’isumu rya Kamiranzovu rifite amazi ashimisha benshi.
Iyo uturutse ahitwa k’Uwinka ahakirirwa ba mukerarugendo, umanuka mu nzira yaciwe mu ishyamba rya Nyungwe igera kuri iki kiraro.
Kugera kuri iki kiraro bitwara urugendo rutari rurerure ugereranyije n’urugendo bisaba kugirango ugere ku bindi byiza nyaburanga biri muri Nyungwe, kuko bifata igihe kitari munsi y’iminota 30 kugira ngo ukigereho.
Ba mukerarugendo bageze kuri iki kiraro bongera guhabwa amabwiriza y’uko bitwara n’ushinzwe kubayobora, ngo badashyira ubuzima bwabo mu kaga.
Utubando bari bafite badusiga mu ntangiriro z’ikiraro n’ibindi bintu byose, ubundi bagatangira kukigendaho amaboko afashe imigozi iri ku mpande. Mukerarugendo agirwa inama yo kutareba hasi ngo atavaho azunga isereri.
Igice cya mbere cy’iki kiraro gifite metero 45 z’uburebure, aha ho abanyabwoba baharangiza imitima yabakutse, ikindi gice kingana na metero 90 gikurukiraho ho hateye ubwoba kurushaho ariko ni na ho hari umunyenga uruta iyindi, umuntu aba yibaza ati ndamutse mpanutse byagenda bite? ariko ntibishoboka kuko umuntu aba arinzwe mu mpande zose.
Hari uwateye urwenya ati “abanyabyaha banga kwemera kuki batabazana hano?”
Igice cya nyuma ni metero 25 ho nta bwoba hateye bitewe n’aho umuntu aba yanyuze aba yamaze kumenyera, urugendo rwo kuri iki kiraro rukarangirira aho.
Iki kiraro cyubatswe mu mwaka wa 2010, cyubakwa na kampani yo muri Canada, gitwara amafaranga arenga miliyoni 800. Gifite uburambe bw’imyaka 30 kandi hari abantu bagicungira hafi kugira ngo kitazateza impanuka.
Isumo rya Kamiranzovu rikomoka mu gishanga cya Kamiranzovu na cyo kiri muri pariki ya Nyungwe na ryo rikaba risurwa na ba mukerarugendo batari bake.
Ugiye gusura isumo rya Kamiranzovu, yinjira mu ishyamba aturutse hafi ya Nyungwe Forest Lodge agakora urugendo rw’amasaha 2 agenda mu ishyamba n’amaguru, ni kilometero 6.
Muri iryo shyamba kandi hagaragaramo ibimera bitandukanye ndetse n’amazi atemba ahura n’iri sumo rya Kamiranzovu.
Ukigera kuri iri sumo wumva urusaku rwinshi rw’amazi amanuka, bamukerarugendo baba bakoze urugendo rurerure banananiwe bamwe begera ku rutare ruri hafi y’iryo sumo ubundi utuzi tukajya tubatarukira bakagarura ubuyanja.
Isumo rya Kamiranzovu rifite uburebure bwa metero 50
Belyse Akariza ushinzwe Ubukerarugendo muri RDB hamwe na ba mukerugendo
Ikiraro ni kirekire
abakigezeho akanyamuneza ni kose
Yanze gutaha adafashe urwibutso
Miss Mutesi Jolly ku kiraro cya Nyungwe
Isumo rya Kamiranzovu
Ba mukerarugendo bitegereza isumo
Buri wese arashaka agafoto k’urwibutso
Miss Peace na Miss Mutesi Jolly ku isumo rya Kamiranzovu


text:
Ni ubufasha buzatangwa binyuze muri gahunda ya ‘Edified Generation’ ifasha abana b’abahanga bananirwaga gukomeza amashuri yisumbuye kubera kubura ubushobozi.
Iyi nkunga irakurikira indi ya $15 000 yo muri gahunda y’ubujyanama, aho bamwe mu bakozi ba IHS Rwanda biyemeje kuba abafatanyabikorwa bashya ba Imbuto Foundation, bakagira urubyiruko babera abajyanama n’ibyitegererezo.
Muri ayo masezerano y’ubufatanye yashyizweho umukono kuwa 27 Ukwakira 2016 ku cyicaro cya IHS Rwanda, iyi nkunga yatanzwe n’Umuyobozi wayo, Frederic Sohier, yakirwa n’Umuyobozi Mukuru w’agateganyo wa Imbuto Foundation, Sandrine Umutoni.
Imbuto Foundation yatangaje ko “Gahunda za HIS Rwanda mu kwita ku mibereho y’abaturage zishimangira uburyo ikoramo ubucuruzi, kandi gahunda zayo zigamije guteza imbere abaturage binyuze mu kwita ku byo bakeneye, uburezi no kubongerera ubushobozi, amahame agenga ubucuruzi, ingufu n’ibidukikije.”
IHS Rwanda yatangiye mu 2013, uyu munsi ikaba igenzura iminara 770 y’itumanaho mu Rwanda n’abakozi b’Abanyarwanda bagera ku 1500, ikaba yita ku kuzamura imibereho y’abaturage, uburezi n’imishinga inyuranye y’iterambere.
Imbuto Foundation yatangijwe na Madamu Jeannette Kagame mu 2001, igamije kuzamura imiryango itishoboye binyuze mu guteza imbere uburezi, ubuzima na gahunda zigamije imibereho myiza n’iterambere.
Nyuma y’imyaka ibiri ishinzwe, Imbuto Foundation nibwo yatangije iyi gahunda yo gushyigikira uburezi bw’abatishoboye, aho buri mwana ahabwa amadolari $300 ku mwaka, yo kubafasha mu mibereho, kwishyura ubwisungane mu kwivuza n’ibikoresho nkenerwa byo ku ishuri.
Buri mwaka kandi abafashwa muri iyi gahunda bahurizwa hamwe mu biruhuko, bagahugurwa kuri gahunda zirimo kwihangira imirimo, kuvugira mu ruhame no kwitoza kuba abayobozi.
Kuva yatangizwa imaze gufasha abahungu n’abakobwa basaga 6000 gukomeza amasomo yabo, ndetse buri mwaka ikaba yiha intego yo gufasha nibura abanyeshuri 1000 muri uyu mushinga.


text:
ven.
26
oct.
2012
ISOMO RYA MBERE
Isomo ryo mu ibaruwa Mutagatifu Pawulo Intumwa
yandikiye Abanyefezi (Ef 6, 1-9)
Bavandimwe, mujye mworoherana kubera igitinyiro mufitiye Kristu. 1Bana, nimwumvire ababyeyi muri Nyagasani, kuko ari byo bikwiye. 2“Wubahe so na nyoko” ; mu mategeko yose ni ryo rya mbere rijyana n’isezerano : 3“kugira ngo uzagire ihirwe kandi urambe ku isi”. 4Namwe babyeyi, ntimugakure umutima abana banyu, ahubwo mubarere neza, mubakosore kandi mubagire inama zikomoka kuri Nyagasani.
5Bacakara namwe, nimwumvire ba shobuja ba hano ku isi ; mujye mububaha kandi mubatinye nta buryarya ku mutima, nk’aho mwakumviye Kristu ubwe. 6Ntimugakorere ijisho nk’abashaka gushimisha abantu, ahubwo mugenze nk’abagaragu ba Kristu, baharanira gukora icyo Imana ishaka. 7Mushishikarire kurangiza ibyo mutegetswe nk’aho mwaba mukorera Nyagasani, atari abantu mubigirira. 8Umuntu wese, yaba umucakara, yaba uwigenga, muzi ko icyiza azaba yakoze azakiturwa na Nyagasani. 9Namwe ba shebuja, mujye mubagenzereza mutyo mureke kubakangisha ibihano ; muzi neza ko Shebuja wabo n’uwanyu ari mu ijuru, We utarobanura abantu.
ZABURI (Zab 145 (144), 10-11, 12-13ab, 13cd-14)
Inyik/ Nyagasani, ijambo ryawe ni irinyakuri.
Uhoraho, ibiremwa byawe byose nibijye bigushima,
abayoboke bawe bagusingize !
Bazarate ikuzo ry’ingoma yawe,
batangaze ubushobozi bwawe.
Bamenyeshe bene muntu ibigwi byawe,
n’ikuzo ritamanzuye ry’ingoma yawe.
Ingoma yawe ni ingoma ihoraho mu bihe byose,
ubutegetsi bwawe buzaramba,
uko ibisekuruza bigenda bisimburana.
Uhoraho ni mutabeshya,
akaba indahemuka mu byo akora byose.
Uhoraho aramira abagwa bose,
abunamiranye akabaha kwemarara.
IBANGONDIRIMBO RIBANZIRIZA IVANJILI (Lk 13, 29)
Alleluya Alleluya.
Guhera iburasirazuba kugeza iburengerazuba,
Imana iduhamagarira gukikiza ameza mu isangira ry’Ingoma yayo.
Alleluya.
IVANJILI
+ Luka (Lk 13, 22-30)
Muri icyo gihe, 22Yezu anyura mu migi no mu nsisiro yigisha, yerekeza i Yeruzalemu. 23Haza umuntu aramubaza ati “Mwigisha, koko abantu bakeya ni bo bazarokoka ?” Nuko arababwira ati 24“Muharanire kwinjirira mu muryango ufunganye ; ndabibabwiye : benshi bazagerageza kwinjira, ariko boye kubishobora. 25Koko rero, nimuzaba mukiri hanze igihe nyir’urugo azahaguruka agakinga, n’aho muzakomanga kangahe muvuga muti ‘Shobuja, dukingurire’, azabasubiza ati ‘Sinzi iyo muturuka’. 26Ubwo muzatangira kuvuga muti ‘Twaririye kandi tunywera imbere yawe, ndetse wigishirije no mu materaniro yacu.’ 27We rero azabasubiza ati ‘Sinzi iyo muturutse ; nimumve imbere mwa nkozi z’ibibi mwe !’ 28Ubwo ni bwo muzaganya kandi mugahekenya amenyo mubona Abrahamu, Izaki na Yakobo, n’abahanuzi bose bari mu Ngoma y’Imana, naho mwe mwaraciriwe hanze. 29Bazaturuka iburasirazuba n’iburengerazuba, baturuke mu majyaruguru no mu majyepfo, bazakikize ameza mu isangira ry’Ingoma y’Imana. 30Bityo hari abo mu ba nyuma bazaba aba mbere, hakaba n’abo mu ba mbere bazaba aba nyuma.”


text:
Igisubizo: Inkuru nziza, nkuko tugiye kugerageza gusubiza iki kibazo, ni uko hari ibintu byinshi bishobora kugaragazwa ku Mana! Abantu basuzuma ibi bisobanuro, bashobora gusanga byaba ingirakamaro kubanza kubisoma byose uko byakabaye; hanyuma bagasubira inyuma, bagasoma imirongo ya bibiliya yatoranijwe, kugira ngo barusheho gusobanukirwa. Kwifashisha imirongo ya bibiliya ni ikintu cy’ingenzi cyane, kuko hatarimo ubutware bw’Ijambo ry’Imana; iri kusanya ry’amagambo ntiryarusha agaciro igitekerezo cy’umuntu. Ariko ntibisobanuye ko akenshi ibi biba ari ukuri, ku byerekeye gusobanukirwa Imana (Yobu 42:7). Kuvuga ko ibyo ari ingenzi kuri twe, kugira ngo tugerageze gusobanukirwa uko Imana iteye, ni nko gushyenga! Kudashobora kubikora bishobora gutuma twiremera ibigirwamana, twirukanka inyuma yabyo cyangwa kubiramya, bikaba binyuranye n’ubushake bw’Imana (Kuva 20:3-5).
Gusa, icyo Imana yahiseyemo ngo gihishurwe, ni ukumenyekana kwayo. Kimwe mu biranga Imana cyangwa imico Yayo ni "umucyo", bisobanuye ko Imana yiyerekana ubwayo kandi ikimenyekanisha (Yesaya 60:19, Yakobo 1:17). Ukuri guhamya y’uko Imana yagaragaje ubwenge Bwayo, ntikugomba gufatwa nk’ikinyoma, kugira ngo hatagira umwe muri twe uhomba kwinjira mu buruhukiro Bwayo (Abaheburayo 4:1). Iremwa, Bibiliya, na Jambo wagizwe umubiri (Yesu Kristo) bizadufasha gusobanukirwa uko Imana iteye.
Reka dutangirane no gusobanukirwa ko Imana ari yo Muremyi wacu kandi ko turi bimwe mu biremwa Byayo (Itangiriro 1:1, Zaburi 24:1). Imana yavuze ko umuntu yaremwe mu ishusho Yayo. Umuntu aruta ibindi biremwa byose kandi yahawe ubutware kuri byo (Itangiriro 1:26-28). Iremwa ryaranzwe no 'kugwa mu cyaha' ariko riracyagaragaza urutonde rw’imirimo Yayo (Itangiriro 3:17-18; Abaroma 1:19-20). Twitegereje ubunini, amayobera, ubwiza, n’uburyo iremwa ryakozwe, nibwo dushobora kugira igitekerezo ku bushobozi bw’Imana.
Gusoma amwe mu mazina y’Imana nabyo bishobora kudufasha mu bushakashatsi ku miterere y’Imana. Ayo mazina ni aya:
Elohim – Imana y’Inyembaraga, Itangaje (Itangiriro 1:1)
Adonai - Mwami, rigaragaza isano iri hagati ya Shebuja n’umugaragu (Kuva 4:10,13)
El Elyon – Imana Isumbabyose, Imana y’Inyembaraga (Itangiriro 14:20)
El Roi –Imana Ireba (Itangiriro 16:13)
El Shaddai – Imana Ishoborabyose (Itangiriro 17:1)
El Olam – Imana Ihoraho (Yesaya 40:28)
Yahweh – UWITEKA "NDIHO", NDI UWO NDI WE, risobanuye ko Imana ihoraho ku bushake bwayo (Kuva 3:13,14).
Tugiye rero gukomeza dusuzuma n’indi miterere y’Imana; Imana Ihoraho bisobanuye ko Itagira itangiriro kandi no kubaho kwayo ntikugira iherezo habe na rimwe. Ni Imana idahanguka, Umwami nyir’ibihe byose (Gutegekwa kwa Kabiri 33:27; Zaburi 90:2; 1 Timoteyo 1:17). Imana ntihinduka, bisobanuye ko Iri uko yahoze; ibi birashaka kuvuga ko Imana ari iyo kwizerwa kandi ko itajya yikicuza cyangwa ngo ibeshye (Malaki 3:6; Kubara 23:19; Zaburi 102:26, 27). Imana ntigereranywa, bisobanuye ko ntawe uhwanye Nayo mu bikorwa cyangwa mu kubaho kwayo; Ni Imana itagereranywa kandi irakiranuka (2 Samweli 7:22; Zaburi 86:8; Yesaya 40:25; Matayo 5:48). Ntawe umenya ibyo Imana itekereza, nabyo bisobanuye ko imigambi yayo idahishurika, ndetse n’inzira zayo ntizirondoreka, kabone n’iyo waba ushaka kuyisobanukirwa mu buryo bwimbitse (Yesaya 40:28; Zaburi 145:3; Abaroma 11:33, 34).
Imana irakiranuka, bisobanuye ko itarobanura ku butoni (Gutegekwa kwa Kabiri 32:4; Zaburi 18:30). Imana ishoborabyose, bisobanuye ko ntakiyinanira; Ikora ikintu icyo ari cyo cyose kiyinezeza, ariko imirimo Yayo yubahiriza buri gihe kamere y’ubumana Bwayo (Ibyahishuwe 19:6; Yeremiya 32:17, 27). Imana ibera hose icyarimwe, bisobanuye ko iba hose, hafi na kure, imbere n’inyuma; ariko ntibisobanuye ko Imana ari byose (Zaburi 139:7-13; Yeremiya 23:23). Imana izi byose, bisobanuye ko izi ibyahise, iby’ubu, n’ibyo mu gihe kizaza, ndetse imenya n’ibyo dutekereza igihe icyo ari cyo cyose; kubera ko Izi byose, ica imanza zitabera (Zaburi 139:1-5; Imigani 5:21).
Imana ni imwe, bisobanuye ko nta yindi mana, uretse Yo yonyine, ishobora gukemura ibibazo byacu bikomeye cyane n’ibyifuzo biri mu mitima yacu, kandi ni Yo yonyine tugomba kuramya no guhimbaza (Gutegekwa kwa Kabiri 6:4). Imana irakiranuka, bisobanuye ko Imana idashobora kandi itazigera na rimwe ikora ikintu kibi; twababariwe ibyaha byacu kubera gukiranuka Kwayo no guca imanza zitabera, Yesu yaciriwe urunza n’Imana tumaze kumwikoreza ibyaha byacu (Kuva 9:27; Matayo 27:45-46; Abaroma 3:21-26).
Imana iri ku ngoma, bisobanuye ko Ikomeye; ibiremwa byayo byose iyo biteranye, haba ku bushake cyangwa atari ku bushake bwabyo, ntibishobora kubangamira imigambi Yayo (Zaburi 93:1; 95:3; Yeremiya 23:20). Imana ni umwuka, bisobanuye ko ari Imana itagaragara (Yohana 1:18; 4:24). Imana ni Ubutatu, bisobanye ko ari Imana imwe mu butatu, ubutatu bumeze kimwe mu miterere, burangana mu buhangange no mu cyubahiro. Icyitonderwa ni uko mu Byanditswe bibanza, hari igice bavugamo iryo 'zina' mu buke kandi iryo zina ari iry’Abantu batatu batandukanye-“Data, Umwana, Umwuka Wera” (Matayo 28:19; Mariko 1:9-11). Imana ni Ukuri, bisobanuye ko Yemera ibyo iri byo byose, Ihora ari iyo kwizerwa kandi ntijya ibeshya (Zaburi 117:2; 1 Samweli 15:29).
Imana irera, bisobanuye ko Yitandukanije n’ikibi cyose kandi irakirwanya. Ikibi cyose Imana ibonye, kirayirakaza; kandi ubusanzwe, mu Byanditswe bakunze kuvugamo umuriro no kwera. Imana bakayifata nk’umuriro ukongora (Yesaya 6:3; Habakuki 1:13; Kuva 3:2, 4, 5; Abaheburayo 12:29). Imana igira ibambe- iri jambo rikubiyemo ingeso nziza Zayo, kugira neza, ubuntu n’urukundo-akaba ari amagambo atanga ibisobanuro ku ngeso nziza Zayo. Iyo bitaza kuba kubera Ubuntu Bwayo, indi mico y’Imana yari ukugaragara nk’aho idutandukanya Nayo. Imana ishimwe rero kuko atari ko bimeze, ahubwo turabona Ikeneye kumenya neza buri muntu muri twe ku giti cye (Kuva 34:6; Zaburi 31:19; 1 Petero 1:3; Yohana 3:16; Yohana 17:3).
Ibi byabaye gusa nk’uburyo bworoheje bwo kugerageza gutanga igisubizo ku kibazo gihwanye n’imiterere y’Imana. Nyamuneka nimugire umwete mwinshi wo gukomeza gushaka Imana (Yeremiya 29:13).
Ikibazo: Imana irangwa n’iki? Imana iteye ite?
Igisubizo: Inkuru nziza, nkuko tugiye kugerageza gusubiza iki kibazo, ni uko hari ibintu byinshi bishobora kugaragazwa ku Mana! Abantu basuzuma ibi bisobanuro, bashobora gusanga byaba ingirakamaro kubanza kubisoma byose uko byakabaye; hanyuma bagasubira inyuma, bagasoma imirongo ya bibiliya yatoranijwe, kugira ngo barusheho gusobanukirwa. Kwifashisha imirongo ya bibiliya ni ikintu cy’ingenzi cyane, kuko hatarimo ubutware bw’Ijambo ry’Imana; iri kusanya ry’amagambo ntiryarusha agaciro igitekerezo cy’umuntu. Ariko ntibisobanuye ko akenshi ibi biba ari ukuri, ku byerekeye gusobanukirwa Imana (Yobu 42:7). Kuvuga ko ibyo ari ingenzi kuri twe, kugira ngo tugerageze gusobanukirwa uko Imana iteye, ni nko gushyenga! Kudashobora kubikora bishobora gutuma twiremera ibigirwamana, twirukanka inyuma yabyo cyangwa kubiramya, bikaba binyuranye n’ubushake bw’Imana (Kuva 20:3-5).


text:
Fred Rwigema cyangwa Fred Gisa Rwigema (10 Mata 1957 — 2 Ukwakira 1990) Yavukiye i Mukiranze mu Akarere ka Kamonyi mu Intara y’Amajyepfo ku wa 10 Mata 1957. Ni mwene Anastasi Kimonyo na Gatarina Mukandilima. Yashakanye na Jeannette Urujeni, basezerana ku wa 20 Kamena 1987. Babyaranye abana babiri, ari bo Gisa Junior na Gisa Teta. Yatabarutse ku wa 2 Ukwakira 1990 i Kagitumba mu Akarere ka Nyagatare mu Ntara y’Iburasirazuba, agwa ku rugamba amaze gutangiza intambara yo kubohora u Rwanda.
Mu bwana bwe, Fred Rwigema yakundaga kwibaza icyatumye iwabo bava i Rwanda n’icyabuze kugira ngo basubireyo, yakundaga gusoma ibitabo by’abaharaniye kubohora ibihugu byabo nka Kwame Nkrumah, Mao-Tse-Tung na Fidèle Castro Mu wa 1974 ni bwo yiyemeje kureka amashuri asanzwe, ajya muri Tanzaniya gukurikirana imyitozo ya gisirikare na politike.
Fred Rwigema kuri Internet
Fred Rwigema kuri WikipediaFred Gisa Rwigema (10 April 1957—2 October 1990), born Emmanuel Gisa (his name sometimes erroneously spelled as Fred Rwigyema), was a founding member of and ...
en.wikipedia.org/wiki/Fred_Rwigema
Video yo Kwibuka Fred Rwigema
Urupapuro rwagenewe Fred Rwigema kuri Facebook
Fred Rwigema
Fred Rwigema cyangwa Fred Gisa Rwigema (10 Mata 1957 — 2 Ukwakira 1990) Yavukiye i Mukiranze mu Akarere ka Kamonyi mu Intara y’Amajyepfo ku wa 10 Mata 1957. Ni mwene Anastasi Kimonyo na Gatarina Mukandilima. Yashakanye na Jeannette Urujeni, basezerana ku wa 20 Kamena 1987. Babyaranye abana babiri, ari bo Gisa Junior na Gisa Teta. Yatabarutse ku wa 2 Ukwakira 1990 i Kagitumba mu Akarere ka Nyagatare mu Ntara y’Iburasirazuba, agwa ku rugamba amaze gutangiza intambara yo kubohora u Rwanda.
Labels: abanyapolitiki


text:
Uburyo bwiza bwo gufasha abana bawe gukora neza mu ishuri ni ukubereka ko ishuri ndetse n’umukoro ari byiza kuri bo ndetse no kumuryango wose muri rusange.
Ni ngombwa hari ubundi buryo bwinshi wakwereka abana bawe k’ubwo kubitaho. Dore zimwe mu nama ugirwa.
Niwowe mwarimu wa mbere kandi w’ingenzi ku bana bawe. Uzi ko abana bawe ari beza kurusha undi muntu uwo ari we wese, kandi ukaba ubitaho bihagije kurenza ikintu icyo ari cyo cyose. Kurikirana rero uburezi bwabo intabwe ku yindi kuva kubufasha bw’umukoro kugeza ku nama zihuza ababyeyi ndetse n’abarezi.
Umushyikirano ugirana n’abana bawe ushobora gutuma batagira ibibazo mu ishuri. Abana bakeneye ubafasha gufata ibyemezo mu masomo, imyitwarire, igihuga-ngenera, umurmo, n’ubukure. Ibi byose kandi bishobora kukorohera, igihe umwana ashobora kukubwira byose.
Ba umwumva mwiza!
Abana bakiri bato, bashaka kuvuga k’umunsi wabo w’ishuri. Noneho, fata igihe cyo kuvuga ndetse no kumva iminsi yose. Nk’umwana umaze gukura, cyane cyane ko abari mamashuri yisumbuye, ababo ntibakunze kurangwaho kuvuga menshi. Oroshya. Shakisha inzira zatuma ukomeza kuba ingenzi mu buzima bw’abana bawe.
Shima giza abana bawe.
Ukeneye kuba umuyobora w’abana bawe. Bwira abana bawe ko ufite ishema ku bwabo niba babikwiye. Iringire ko urimo utanhga ibyo binteto ku bana bawe igihe bariho barashyiraho ikundi gushaka kurenze.
Tanga inkunga yawe bwite.
Fasha abana bawe gukora “Mara” cyangwa kubasomesha muri tumwe mu dutekerezo. Niba umwana afite ibibazo mu ishuri, mufashe kubivamo. Kugira umushyikirano wiyubashye kandi muzima n’anbana bawe bifasha mu gutsinda mu ishuri; N’ubwo waba utarabashije kugira ibihe bihambaye mu ishuri, ushobora gukomeza gufasha umwana wawe kuba “Mutsinzi” ubugwaneza bwawe, kubasetsa ndetse n’urukundo rufasha, bituma habaho itandukaniro hagati yawe n’abana kandi rihambaye.


text:
“Muri umunyu w’isi. Mbese umunyu nukayuka uzaryoshywa n’iki? Nta cyo uba ukimaze keretse kujugunywa hanze, abantu bakawukandagira.” Matayo 5:13 Umunyu ugira umumaro ukomeye mu buzima bw’umuntu, mu kubika ibintu bitandukanye bishobora kwangirika nyamara bikenewe nyuma y’igihe runaka, umunyu kandi n’ingenzi mu gutanga uburyohe.
Yesu Kristo yaravuze ngo njyewe nawe turi umunyu w’isi kuko kubaho kwacu niko gutanga ubuzima mucyo twita kubaho mu isi. Mbere yo kwakira agakiza twavuga ko twari nk’umusenyi utabarika ariko nyuma yo kwakira Yesu Kristo twarahindutse, tureka kuba nk’umucanga udafite uburyohe ahubwo duhenduka ubwoko bwatoranije, bwihariye ndetse bufite n’ubushobozi bwo gutanga uburyohe n’impumuro nziza mu isi.
Yesu Kristo rero yakoresheje ijambo “umunyu” kugira ngo yerekane ububasha abamwizeye bafite, bashobora gutuma isi igarura uburyohe n’ubuzima kandi bifitemo ubushobozi bwo kubika ubutunzi bwose babikijwe n’Imana kuko ari wo mumaro w’umunyu.
Nubwo abizera bahawe ubwo butware ntibakwiriye kwirara ngo bumve ko ibintu byarangiye, kuko yesu yabajije ikibazo ati” Mbese umunyu nukayuka uzaryoshywa n’iki?” yashakaga kugaragaza ko igihe umukristo yatakaje indangagaciro aherwa mu gakiza, ntaho aba atandukaniye n’awamusenyi udafite icyanga, wawundi yasaga nawo mbere yuko akizwa.
Niba warakiriye Yesu Kristo nk’umwami n’umukiza wawe ntugomba kwicara ngo ushyire akaguru ku kandi kuko wumva ko wagezeyo, reka da! Komeza guharanira kudatakaza uburyohe bwawe.


text:
Uri umusore ugeze mu kigero wumva ko ukeneye guhitamo inkumi mwubakana, ni intambwe ishimishije uteye mu buzima, ariko birasaba ubushishozi mu guhitamo ndetse no gukora ubushakashatsi ku wo wumva wahitamo.
Urubuga rwa interineti 7s7 rutanga ingingo byibura eshanu ukwiye kugiraho amakenga ku mugore, ukazikurikiza uhitamo.
1.Kureba niba azi gufata icyemezo
Umugore uhora ahindagura imirimo nta mpamvu kubera ko yarambiwe, ugasanga aretse akazi ataranarangiza amasezerano ya mbere yagiranye n’umukoresha we.
Umugore uhora mu mpaka z’urudaca n’inshuti ze n’abaturanyi, umugore uhora ahinduranya ubwoko bw’imisatsi n’iyo yari afite itarasaza ari uko ayirambiwe, ngo bituma wanibaza niba yamenya gukoresha umutungo neza.
No mu mibanire yanyu, umugore nk’uyu ngo ukwiye kumwigaho ukamenya niba namara kuguhararukwa atazagusezera mutaramarana igihe mushyingiranwe.
2.Agira ishyari
Inshuti yawe iragusuye cyangwa mugenzi wawe ukabona umugore wawe ntiyishimye ku buryo abyereka buri wese umureba, cyangwa se ntashaka ko mwamuzimanira.
Wahura n’undi mugore cyangwa se umukobwa wamuramutsa ukabona umugore wawe ntabyishimiye na busa amureba cyane guhera ku ino akageza ku musatsi, areba uko ateye n’uko yambaye, mwamara gutandukana bikagusaba kwisobanura birambuye.
Aha, ngo ukwiye kwibaza niba nta cyizere gihari kandi mumaranye igihe gito mukinahararanye, nimusaza uko bizaba byarabaye.
3.Ntimwumva kimwe uko rwubakwa
Buri wese burya ngo mu rugo agira ubushake bwo gutera urubariro niyo atabugirira rimwe na mugenzi we, umugore rero ngo uzajya ukubona nk’umugabo akakubonamo icyo gikorwa buri gihe kandi buri kanya aho kukubonamo urukundo rwe, ni uwo kwibazaho.
4.Ntakunda inshuti zawe
Umugore wanga gusohokana nawe igihe usohokanye n’inshuti zawe nubwo hari zimwe mu nshuti zawe yaba atiyumvamo cyangwa adakunda, burya ngo ntaba agomba kuba yazigucaho kuko ngo muba mwaramenyanye nawe usanzwe ufite izindi nshuti mubanye neza kandi wowe uzi icyo mubaniye.
5.Agerageza kuguhindura.
Umugore utishimira uko umeze, isura yawe itamunyura, amateka y’ubuzima bwawe, irangamimerere yawe, imirire yawe, imyitwarire yawe mu bandi akenshi abandi batananenga ko ibabangamiye ariko ugasanga we aragutoza uko ugomba kwifata, ngo ni uwo kwibazaho mu gihe ubona abikora mu buryo bukabije.
Ibyo umusore yagenderaho ahitamo umugore bazabana
Uri umusore ugeze mu kigero wumva ko ukeneye guhitamo inkumi mwubakana, ni intambwe ishimishije uteye mu buzima, ariko birasaba ubushishozi mu guhitamo ndetse no gukora ubushakashatsi ku wo wumva wahitamo.


text:
Mu buzima busanzwe bijya bibaho ko umugabo ajya gukora imibonano mpuzabitsina n’uwo bashakanye bikamugora cyangwa akabura ubushake burundu. Iki ni ikibazo gishobora gusenya urugo ,cyane ko gutera akabariro hagati y’abashakanye ari inkingi ya mwamba yubaka urugo.
Ariko se umugabo ufite iki kibazo akwiriye kwiheba?Izi nama zikurikira nizo umugabo ukunda kubura ubushake bwo gukora imibonano mpuzabitsina yakurikiza zikamufasha.
1.Biganirize umugore wawe
Ibyishimo mu gutera akabariro ntibiva kure. Kuganira ,kwigishanya,gutegurana..Niba ujya ugira ikibazo ko igitsina cyawe kidahita gifata umurego ,wibyihererana . Umugorera wawe ashobora gukeka byinshi :ko utamukunda,umuca inyuma.. Birasanzwe musobanurire abimenye. Bishobora kuba biterwa n’ibintu byinshi:Umunaniro,ibibazo ufite,..Nubisobanurira mugenzi wawe azashyiramo imbaraga agufashe kugira ubushake.
2.Banza ufate ikiruhuko
80% by’ibabazo bituma igitsina cy’umugabo kidafata umurego biterwa n’umunaniro. Umunaniro n’umwanzi wa mbere w’imigenderekere myiza y’akabariro hagati y’abakudana cyane ku mugabo(gufata umurego kw’igitsina cye). Mbere yo gukora iki gikorwa byaba byiza ubanje ugakaraba umubiri wose nyuma ugafata ikiruhuko gihagije uryamye. Si byiza ko wihutira gutera urubariro ku rugo kandi ugifite umunaniro n’ibibazo by’akazi wiriwemo. Mu gihe cy’igikorwa mugomba kubanza gutegurana kugira ngo urusheho kubanza guha igitsina cyawe umurego.
1
3.Imyitozo ngororamubiri ni ingenzi
Duhora tubivuga kandi tuzakomeza tubibakangurira,gukora imyitozo ngororamubiri. Gukora imyitozo ngororamubiri bifasha umutima gutera neza ,bifasha imiyoboro y’amaraso gutembereza neza amaraso mu mubiri wose. Uko amaraso atembera neza,niko n’ubushyuhe bwiyongera mu mubiri .Bityo ntube wahura n’iki kibazo cyo kubura ubushake mu gihe cyo gutera akabariro. Bituma umubiri wawe ugendera ku murongo bityo nujya gukora imibonano mpuzabitsina ntuzishakisha cyane nk’umuntu uhora yicaye. Ubushakashatsi bwakozwe na Journal Medical de la Sexualité bwerekanye ko 45% by’abagabo badakora imyitozo ngororamubiri bageze mu kigero cy’imyaka 40 bahura n’iki kibazo cyo kwishakisha bakibura mu gihe bagiye gutera akabariro n’abo bashakanye.
4.Reka Itabi
Kureka itabi ni byiza ku buzima ariko bikaba akarusho ku mugabo wifuza ko igitsina cye gifata umurego mu buryo butagoranye. Ubushakashatsi bwerekanye ko abagabo banywa amasigara 10 ku munsi biyongerera ibyago byo kutagira ubushake buhagije, 16 % kuruta abatanywa itabi. Uyu mubare ugera kuri 36% ku bagabo banywa amasigara hagati ya 11 na 20. Gira vuba tangira ushake uko wava ku itabi ritazagusenyera. Niba ufite n’umugabo unywa itabi,bimukangurire bizabafasha mwembi.
3
5.Shyira urusenda mu mafunguro
Buri uko ufashe ifunguro byaba byiza ushyizeho n’urusenda. Urusenda rwongera uburyohe bw’ibiryo ariko burya ahanini rugira n’irindi banga ryo kukongerera ubushyuhe mu mubiri. Mu gihe cy’ibyumweru bibiri ururya buri munsi uzambwira uko uzaba umerewe mu gihe cy’ijoro ry’urukundo.
6.Fata ku gasembuye
Nubwo hari amadini atemerera abayoboke bayo kunywa ibisindisha,hari aho bigira umumaro. Ujye nibura unywa icupa cyangwa abiri mu cyumweru nabyo bizagufasha kuzamura ubushyuhe mu mubiri wawe wari usanganywe. Abarokore bo nabagira inama yo kwihatira urusenda kuko rwo ntirubujijwe.
Impuguke zavumbuye umuti wa burundu wo kurangiza vuba no kutagira ubushake bwo kurongora kubagabo
Mu buzima busanzwe bijya bibaho ko umugabo ajya gukora imibonano mpuzabitsina n’uwo bashakanye bikamugora cyangwa akabura ubushake burundu. Iki ni ikibazo gishobora gusenya urugo ,cyane ko gutera akabariro hagati y’abashakanye ari inkingi ya mwamba yubaka urugo.


text:
Ese ninde uzanesha isi? Uzanesha isi ni ufite ibyiringiro muri Kristo Yesu, kuko abiringira Uwiteka batazigera banyeganyezwa. Ariko iyo ushyize ibyiringiro byawe muri wowe, mu mafaranga yawe, cyangwa mu bantu ntuzatinda kumenya ko wishuka.
Kenshi ibyago duhura nabyo usanga hari aho uba wagonze itegeko ry’Imana, n’uko rero ikidukwiriye nk’abana b’Imana ntitugakandamize abantu, ahubwo tujye duha abantu ibyo tubagomba cyane cyane iyo uri umuyobozi wabo, ugomba gushimwa mushime, ugomba kubahwa mwubahe, ukwiriye kugirwa inama yimugire.
Hari igihe satani agukoba akakwishima hejuru, kuko ari umukobanyi, ariko biba bikwiriye ko uhaguruka ukamenya ubutware ufite mu Mana, ukamenya ko Imana yawe yanga umukobanyi, hanyuma ugahaguruka ukamubwira ko bihagije, ukamwirukana kandi n’ukuri azahunga. Ibyago byawe, umubabaro wawe, ubukene bwawe ntacyo byungura Imana. Yego hari igihe haza ibigeragezo kugira ngo bigukomeze ku Mana, ariko hari n’igihe biza ari ibyo guhinyuza Imana, ibyo rero ujye ubyirukanira kure.
Ujye wibaza uti ariko Mana ni iki wambwiye ntakoze? N’iki nkora kidakwiriye? Imana izagutabara kuko uzaba ushyize ibyiringiro byawe mu Mana. Uyu munsi twirukane umukobanyi, kuko mu ijuru hari Imana irengera, kandi yiteguye kuturengera kuko ubutabazi bw’Imana buca henshi kandi Imana ifite inzira nyinshi cyane.
Twiringire Yesu wenyine niwe byiringiro byo kunesha, kandi tumubaze uko dukwiriye guhagarara.
#Ibyanditswe: Kuva 2:23-25; 1Abami 7:3-8; Imigani 23:18
Sr. Pastor Liliose K. TAYI.


text:
Aganira n’Itangazamakuru Nkezabatware utunzwe no gukorera abandi akabona icyo kurya, yavuze ko yibera mu ishyamba mu nzu yubakishije ibyatsi ndetse ikaba isakaje amashashi, ibintu byatangaje bamwe ugereranyije n’icyerekezo igihugu kirimo.
Uyu muturage avuga ko aka karuri yakubatse nyuma y’uko indi nzu y’ibyatsi yari afite ihirimye, ahitamo gushakisha amashashi ngo abe ari yo asakaza kugira ngo mu gihe cy’imvura atazajya anyagirwa.
Akomeza avuga ko yagerageje kugaragariza ubuyobozi ikibazo cye ngo arebe ko hari ubufasha bamuha, ariko baramuhakanira.
Yagize ati ”Nabwiye umuyobozi w’umudugudu wacu ambwira ko badashobora kunyubakira kubera ko ntuye mu ishyamba ngo keretse amuhaye amafaranga ibihumbi 15.”
Uretse kuba yubakishije ibyatsi, iyi nzu kandi yubatse mu manegeka dore ko iri mu ishyamba hagati munsi y’umukingo. Ubwiherero bwayo n’ishyamba.
Iyo winjiye mu nzu ya Nkezabatware nta kintu kindi usangamo uretse ibyo araraho ndetse n’amashyiga, akaba avuga ko yahisemo kujya yirira inyotse kuko iyo agerageje kugura amasafuriya bayamwiba.
Abatuye umurenge wa Tare baganiriye na IGIHE bemeza ko uyu muturage amaze igihe kinini yibera muri aka kazu, ariko bakababazwa n’uko nta gikorwa ngo afashwe kubona aho kuba habereye umunyarwanda.
Umwe utarashatse ko amazina ye atangazwa yagize ati ”Birababaje kuba umuntu atura mu ishyamba nk’inyamaswa. Njye ntacyo namumarira kuko ntacyo nshoboye. Icyo twasaba ubuyobozi ni uko bamwubakira akava hano.”
Umunyamabanga Nshingwabikorwa w’umurenge wa Tare, Ineza Liliane yatangaje ko batari bazi ikibazo cy’uyu muturage ariko ko aho bakimenyeye bahise bamushakira aho kuba.


text:
Urwenya: Inzoga ku Kazi
Inzoga ku Kazi
Abasore 2 baricaye baraganira bishyira kera, ibiganiro bisa n’ ibibashiranye, nuko umwe abwira undi ati : « ariko buriya ntibyaba byiza bagiye baduha inzoga ku kazi ? »
- Byatuma ntazajya nsiba ku kazi n’ iyo naba ndwaye ;
- Byagabanya kwinubira umushahara muto ;
- Byamfasha kujya mbwiza Boss ukuri kose, ntamubeshye ;
- Sinazongera gusaba ikiruhuko ukundi
- Byadufasha kwirinda indwara ya Diyabete, dore ko akenshi twihata ibyayi birunzwe n’isukari.
Shyiraho Igitekerezo!
Subscribe to: Post Comments (Atom)


text:
Rubavu : basuzumye ibituma bataba abambere mu mihigo
Njyanama y’akarere ka Rubavu yafashwe imyanzuro izabafasha kuza mu ba mbere mu mihigo mu mwiherero wo kwiga igituma batesa imihigo neza.
Kuva uturere twashyirwaho 2006, umwaka wa 2015 nibwo akarere ka Rubavu kaje mu mwanya wa 15 ufatwa nk’uwahafi, mu gihe mu yindi myaka kagize imyanya iri inyuma.
Perezida w’inama njyanama y’akarere ka Rubavu Mbarushimana Nelson, avuga ko hari ingamba zafashwe mu mwiherero w’iminsi ibiri watangiye tariki ya 17 Nzeri 2015 kugira ngo bazashobore kuza mu myanya ya mbere mu mihigo y’uturere kuko inzitizi zariho bazishakiye ibisubizo.
« Twasanze abakozi batari bacunzwe neza ndetse ntibakurikiranwe bigatuma badashyira mu bikorwa inshingano zabo, none harafashwe ingamba kuburyo abatazajyana n’umuvuduko mu kwihuta mu mirimo iteza imbere akarere batazaguma mu karere.»
« Ibindi byatudindije ni abayobozi batita ku nshingano mu gukurikira abo bayobora ndetse no gucikamo ibice kandi twizera ko bitazasubira, ahubwo buri wese akita kunshingano zifasha akarere gutera imbere. »
Mbarushimana ngo ibibazo akarere kari gafite birimo kugira imyenda myinshi yatewe no kutishyurira abakorera akarere, bigatuma badakorera igihe, naho bimwe mu bikorwa byamaze igihe byaradindiye nk’imihanda mu mujyi wa Gisenyi ngo mu mpera za 2015 izaba yarangiye.
Avuga ko inzibutso zituzuye igihe cyo kwibuka kizagera zarujujwe kuko akarere kagaragaje ko gafite ubushobozi. Ibibazo by’isoko rya kijyambare rya Gisenyi riri mu manza ngo bategereje ko inkiko zigaraganza inzira ikibazo cyacyemukamo kuko abarihawe byaciye mu nzira zitemewe.
Ikibazo cya Mukamitari Adrien ugomba guhabwa ikibanza n’akarere ka kamwongera miliyoni 582 ngo bari mu mishyikirano y’uko yakwishyurwa.
Mufuruke Fred ushinzwe imiyoborere muri Minaloc witabiriye umwiherero, avuga ko akarere ka Rubavu kangijwe no kugira abayobozi badashyira hamwe bigatuma ibyo bateganya bidashyirwa mu bikorwa.
Atanga inama ko kugira ngo akarere gashobore kwesa imihigo bagomba gukorera hamwe mu kwegera umuturage mu gushyira mu bikorwa ibyo biyemeje.


text:
Kutivanga mu mikorere ya za Sacco k’ubuyobozi ntibivuga kutazifasha
Sacco, nka koperative abaturage bo mu Mirenge bahurizamo amafaranga yabo, nta muyobozi wemerewe kwivanga mu bikorwa byazo. Ni na yo mpamvu nta muyobozi wo mu nzego z’ibanze ugomba kugaragara muri komite zazo. Guverineri w’Intara y’amajyepfo, Munyantwari Alphonse, avuga ariko ko kutivanga mu mikorere ya za sacco bitavuga kuzitererana burundu.
Impamvu Guverineri Munyantwari asaba inzego z’ubuyobozi kudatererana za Sacco, ni ukubera ko ari zo zishobora kuzifasha kwishyuza bishimira gufata inguzanyo, nyamara ntibagire umwete wo kwishyura, kandi amafaranga baba bahawemo inguzanyo, igihe batayashubije, byatuma za Sacco zihomba.
Guverineri Munyantwari rero ari “ari Sacco, ari inzego z’ubuyobozi, intego yabo ni imwe: guteza imbere Abanyarwanda. Za Sacco zikwiye kugaragariza inzego z’ubuyobozi abafashe inguzanyo batariha neza, izi nzego na zo zigafasha mu kubakurikirana bikiri mu maguru mashya.”
Nkuzumuremyi Valentine, umucungamutungo wa Sacco yo mu Murenge wa Mbazi, na we ati “Leta igiye idutiza imbaraga, ikadufasha kwegera abaturage batinze kwishyura cyangwa batishyura neza, byadufasha. Kuko burya iyo umuturage abona ubuyobozi bumwishyuza abishyiramo imbaraga, bikaba byatuma ayo mafaranga ayagarura vuba.”
Twakwibutsa ko gushishikariza abayobozi gufasha mu gikorwa cyo kwishyuza abaka inguzanyo muri za Sacco nyamara ntibishyure, ari uburyo bwo gukumira ko na zo zaba nk’ibigo by’imari byambuwe, hanyuma bikabiviramo guhomba burundu no gufunga imiryango.


text:
Hakozwe porogaramu yorohereza abifuza kumva indirimbo z’Abahanzi Nyarwanda
Abasore babiri b’Abanyarwanda, Theophile Nsengima na Anselme Mucunguzi, bakoze progaramu (Application) bise “Yoyote” ifasha abantu kumva indirimbo Nyarwanda kuri telefoni bifashishije internet.
Bavuga ko iki gitekerezo bakigize kubera byabagoraga kubona indirimbo Nyarwanda kuri interineti, kuko hari uburyo bwo gukoresha Google na Youtube gusa ariko na bwo bigasaba inzira ndende cyangwa internet yihuta.
Gusa, ngo izo ndirimbo akenshi ntizumvikana neza, ugasanga izo mbuga zifite ibindi bibazo bituma utumva indirimbo neza.
Ibyo bigakubitiraho ko n’iz’abahanzi bakizamuka bigorana kuzibona cyangwa bigatwara umwanya, nk’uko Nsengimana abitangaza.
Agira ati “Byakundaga kutubabaza gushaka indirimbo Nyarwanda kuri interineti ntituyibone. Ni ho twakuye igitekerezo cyo gukora Yeyote.”
Avuga ko babinyujije muri sosiyete bashinze ya Yeyote Music Ltd ifite intego yo gufasha abantu kubona indirimbo Nyarwanda kuri interineti mu buryo bworoshye, hifashishijwe porogaramu ya Yeyote iboneka kuri Google Play muri telefoni zizwi nka “Smart phones.”
Ati “Ubu intego yacu ni ugukorana n’abahanzi maze indirimbo Nyarwanda zose zikaboneka muri Yeyote, abantu bakabona indirimbo bifuza nta mwanya babanje guta kandi bizeye ko ziracuranga neza.”
Iyi porogaramu yatangiye kuboneka kuri telefoni zikoresha Google Play, ngo izaba yoroheye uyikoresha ku buryo ushaka indirimbo y’umuhanzi utazi izina ryayo usabwa kwandikamo izina rye gusa ahabugenewe.


text:
Igisubizo: Abamalayika, baba abeza cyangwa n’ababi (abadayimoni) ni imyuka-bwite ifite ubwenge, ibyiyumviro kandi inatekereza. Abamalayika bafite ubwenge (Matayo 8 :29, 2 Abakorinto 11 :3, 1 Petero 1 :12), ibyiyumviro (Luka 2 :13, Yakobo 2 :19, Ibyahishuwe 12 :17) ndetse bakagira n’ubushake bwite (Luka 8 :28-31, 2 Timoteyo 2 :26, Yuda 6). Abamalayika ni imyuka (Abaheburayo 1 :14) idafite imibiri. Ariko nubwo badafite imibiri, baratandukanye muri kamere zabo.
Nk’ibindi biremwa byose, ntibamenya byose. Ni ukuvuga ko batazi byose nk’uko Imana ibimenya (Matayo 24:36). Ariko bagaragara nk’abazi byinshi kurusha abantu, kubera impamvu 3. Iya mbere, abamalayika baramewe ku rwego rwo hejuru rw’abantu. Iya kabiri, abamalayika bacengewe n’ijambo ry’Imana kurusha abantu (Yakobo 2:19, Ibyahishuwe 12:12). Iya gatatu, abamalayika bamaze imyaka myinshi cyane bitegereza abantu n’imikorere yabo. Bo si kimwe n’abantu bakenera kwiga amateka, ayo mateka yabaye abamalayika bahari. Nuko rero, bazi uburyo abantu batandukanye bagiye bitwara mu mateka, ibyo bikabafasha kumenya batibeshye uburyo natwe tuzitwara.
Nubwo bafite kamere zabo, kimwe n’ibindi biremwa byose, nabo bari hasi y’ubushake bw’Imana. Imana ikomeza kubohereza gufasha abizera (Abaheburayo 1:14). Dore ibikorwa bimwe Bibiliya ivuga ko abamalayika bakora: bahimbaza Imana (Zaburi 148:1-2, Yesaya 6:3). Baramya Imana (Abaheburayo 1:6, Ibyahishuwe 5:8-13). Bishimira ibyo Imana ikoze (Yobu 38:6-7). Bakorera Imana (Zaburi 103:20, Ibyahishuwe 22:9). Bahagarara imbere y’Imana (Yobu 1:6, 2:1). Buzuza imanza z’Imana (Ibyahishuwe 7:1, 8:2). Batuzanira ibisubizo by’amasengesho yacu (Ibyakozwe 12:5-10). Badufasha kuvuga ubutumwa no kubwiriza (Ibyahishuwe 8:26, 10:3). Barinda abakristo mu mirimo yabo ndetse n’imibabaro bacishwamo (1 Abakorinto 4:9, 11:10, Abefeso 3:10, 1 Petero 1:12). Batuba hafi mu gihe cy’amakuba (Ibyahishuwe 27:23-24). Bakira abakiranutsi iyo bageze mu rupfu (Luka 16:22).
Abamalayika ni ibyaremwe bitandukanye cyane n’abantu. Abantu ntabwo bahinduka abamalayika iyo bapfuye. Abamalayika ntibazigera, kandi nta nubwo bigeze na rimwe baba abantu. Imana yaremye abamalayika ukwabo, kimwe n’uko yaremye abantu ukwabo. Bibiliya nta na hamwe itubwira ko abamalayika baremwe mu ishusho y’Imana kimwe n’abantu (Itangiriro 1:26). Abamalayika ni imyuka ishobora, mu buryo bumwe na bumwe, kuba yakwemererwa kwambara imibiri y’abantu, ku bw’impamvu runaka z’igihe gitoya. Abantu nubwo bafite umwuka, bo bahora bambaye umubiri.
Ikintu cy’ingenzi twakwigira ku Bamalayika ni uburyo batajijinganya cyangwa ngo batindiganye kumvira amategeko y’Imana.
Ikibazo: Bibiliya ivuga iki ku bamalayika?
Igisubizo: Abamalayika, baba abeza cyangwa n’ababi (abadayimoni) ni imyuka-bwite ifite ubwenge, ibyiyumviro kandi inatekereza. Abamalayika bafite ubwenge (Matayo 8 :29, 2 Abakorinto 11 :3, 1 Petero 1 :12), ibyiyumviro (Luka 2 :13, Yakobo 2 :19, Ibyahishuwe 12 :17) ndetse bakagira n’ubushake bwite (Luka 8 :28-31, 2 Timoteyo 2 :26, Yuda 6). Abamalayika ni imyuka (Abaheburayo 1 :14) idafite imibiri. Ariko nubwo badafite imibiri, baratandukanye muri kamere zabo.


text:
sam.
06
avril
2013
ISOMO RYA MBERE
Ibyakozwe n’Intumwa (Intu 5,12-16)
I Yeruzalemu, 12intumwa zikomeza gutanga ibimenyetso no gukora ibitangaza byinshi muri rubanda, kandi bose hamwe n’umutima umwe bagakoranira mu nsi y’ibaraza rya Salomoni. 13Ariko n’ubwo rubanda babashimaga, ntihagire n’umwe utinyuka kubegera. 14Nyamara abantu batabarika, abagabo n’abagore, bagakomeza kwiyongera kubemera Nyagasani. 15Byageraga n’aho bazana abarwayi mu mihanda y’umugi, bakabaryamisha ku mariri cyangwa mu ngobyi, kugira ngo Petero naza kuhanyura nibura igicucu cye kigere kuri umwe muri bo. 16Ndetse n’imbaraga nyamwinshi y’abantu bagashika, baturutse mu turere dukikije Yeruzalemu, bazanye abarwayi n’abantu bahanzweho na za roho mbi, maze bose bagakira.
ZABURI (Zab 118 (117),1.4, 22-23,24-25,26a.27a.29)
Inyik/ Urukundo rwe ruhoraho iteka!
Nimusingize Uhoraho kuko ari umugwaneza,
kandi urukundo rwe rugahoraho iteka!
Abatinya Uhorano nibabivuge babisubiremo,
Bati «Urukundo rwe ruhoraho iteka!»
Ibuye abubatsi bari barajugunye,
ni ryo ryahindutse ibuye ry’indemyanzu!
Uhoraho ni we wagennye ko biba bityo,
Maze biba agatangaza mu maso yacu.
Nguyu umunsi Uhoraho yigeneye:
Nutubere umunsi w’ibirori n’ibyishimo.
Emera Uhoraho, emera utange umukiro!
Emera Uhoraho, emera utange umutsindo!
Nihasingizwe uje mu izina ry’Uhoraho!
Uhoraho ni Imana, aratumurikira.
Nimusingize Uhoraho kuko ari umugwaneza,
kandi urukundo rwe rugahoraho iteka!
ISOMO RYA KABIRI
Ibyahishuriwe Yohani Intumwa (Hish 1,9-11a.12-13.17-19)
9Jyewe Yohani, umuvandimwe wanyu na mugenzi wanyu musangiye amagorwa, ubwami n’ubwiyumanganye muri Yezu, nari ndi mu kirwa cya Patimosi ku mpamvu y’Ijambo ry’Imana n’iy’ubuhamya bwa Yezu. 10Nuko ku munsi wa Nyagasani ntwarwa na Roho w’Imana, maze numwa inyuma yanjye ijwi riranguruye nk’iry’akarumbeti rigira riti 11“Ibyo ubona ubyandike mu gitabo, maze ubyoherereze Kiliziya ndwi zo muri Aziya.” 12Ubwo ndahindukira kugira ngo ndebe iryo jwi ryamvugishaga, maze nkebutse mbona amatara arindwi ya zahabu, 13kandi mbona rwagati muri ayo matara, umeze nk’umwana w’umuntu. Yari yambaye ikanzu ndende, akindikije umukandara wa zahabu. 17Ngo mukubite amaso ngwa kubirenge bye nk’uwapfuye, ariko anshyiraho ikiganza cy’iburyo avuga ati “Witinya, ni jye Uwibanze n’Uwimperuka 18kandi n’Uriho; narapfuye none dore ndi muzima uko ibihe bihora bisimburana iteka, mfite imfunguzo z’urupfu n’iz’Ikuzimu. 19None rero andika ibyo wabonye, ibiriho n’ibigomba kuzaba hanyuma.”
IBANGONDIRIMBO RIBANZIRIZA IVANJILI (Yh 20, 29)
Alleluya Alleluya.
Tomasi yabonye Nyagasani, aramwemera.
Hahirwa abemera batabanje kwirebera.
Alleluya.
IVANJILI
+ Yohani (Yh 20, 19-31)
Nyuma y’urupfu rwa Yezu, 19kuri uwo munsi wa mbere ku cyumweru nimugoroba, inzugi z’aho abigishwa bari bateraniye zari zikinze bitewe no gutinya Abayahudi. Nuko Yezu agira atya araza, ahagarara hagati yabo arababwira ati «Nimugire amahoro.» 20Amaze kuvuga atyo abereka ibiganza n’urubavu rwe. Abigishwa babonye Nyagasani, ibyishimo birabasaga. 21Yezu yongera kubabwira ati «Nimugire amahoro. Nk’uko Data yantumye, nanjye ndabatumye.» 22Amaze kuvuga atyo abahuhaho, arababwira ati «Nimwakire Roho Mutagatifu. 23Abo nuzakiza ibyaha bazabikizwa, abo mutazabikiza bazabigumana.»
24Tomasi umwe muri ba Cumi na babiri witwaga Didimi, we ntiyari kumwe na bo igihe Yezu aje.25Nuko abandi bigishwa baramubwira bati «Twabonye Nyagasani.» Naho we arababwira ati «Nintabona mu biganza bye umwenge w’imisimari, kandi nindashyira urutoki rwanjye mu mwenge w’imisimari, n’ikiganza cyanjye mu rubavu rwe, sinzemera.» 26Hashize iminsi munani, abigishwa na bwo bari bikingiranye mu nzu, noneho Tomasi ari kumwe na bo. Yezu agira atya aba ahagaze hagati yabo, inzugi zikinze, arababwira ati «Nimugire amahoro.» 27Hanyuma abwira Tomasi ati «Shyira urutoki rwawe hano, urebe n’ibiganza byanjye; zana n’ikiganza cyawe ugishyire mu rubavu rwanjye, maze ureke kuba umuhakanyi, ahubwo ube umwemezi.» 28Tomasi amusubiza avuga ati «Nyagasani, Mana yanjye!» 29Yezu aramubwira ati «Wemejwe n’uko umbonye; hahirwa abemera batabanje kwirebera.» 30Yezu yongeye guha abigishwa be ibindi bimenyetso byinshi, bitanditse muri iki gitabo. 31Ibi byanditswe ari ukugira ngo mwemere ko Yezu ari Kristu, Umwana w’Imana, no kugira ngo nimumwemera mugire ubugingo mu izina rye.


text:
Urwenya: Abagororwa babiri
Abagororwa babiri
Abagororwa babiri bo mu gihugu cyemera igihano cy’urupfu baraganiriye, bigeze aho umwe abaza undi ati « ariko ubundi ko numva uri umuntu mwiza, aha wahageze ute sha? » Undi ati « nibye amafaranga muri banki bankatira gufungwa imyaka 12. Wowe se ? » Wa wundi ati « jye nishe famille yose, none ngomba kumara hano iminsi itatu gusa. »
Undi biramutangaza ati « mbega ubutabera bwo muri iki gihugu ? Imyaka 12 kuri jye wibye banki , none wowe, wageze aha uyu munsi uzahamara iminsi 3 gusa, kandi uri umwicanyi ? » undi ati « wanyumvise nabi muntu mwiza, nashakaga kuvuga ko nzamara iminsi 3 hano, maze uwa kane bakanshyira mu kagozi.....
Shyiraho Igitekerezo!
Subscribe to: Post Comments (Atom)